95.4 peratus individu dewasa lengkap divaksinasi

Individu dewasa yang melengkapkan suntikan vaksin Covid-19 masing-masing sehingga semalam kini mencecah 22,332,571 atau 95.4 peratus, lapor Kementerian Kesihatan hari ini.

Sejak Program Imunisasi Covid-19 Kebangsaan (PICK) dilancarkan 24 Februari lalu hingga semalam juga, seramai 22,882,504 atau 97.7 peratus lagi individu dewasa telah menerima sekurang-kurangnya satu dos daripada vaksin dua dos atau vaksin dos tunggal.

KKM juga memaklumkan lebih 1.13 juta individu, terutama warga emas berusia 60 tahun dan ke atas serta petugas barisan hadapan telah menerima suntikan dos penggalak.

Sementara itu jumlah remaja berusia 12 tahun hingga 17 tahun yang lengkap divaksinasi juga meningkat kepada 81.0 peratus atau 2,549,437 penerima.

Seramai 2,743,176 lagi remaja atau 87.2 peratus menerima sekurang-kurangnya satu dos. Keseluruhannya hampir 5.30 juta dos vaksin Covid-19 telah diberikan kepada remaja sehingga semalam.

Dari segi populasi keseluruhannya, sebanyak 51,455,404 dos telah diberikan, dengan 24,882,008 penerima atau 76.2 peratus telah melengkapkan suntikan dos masing-masing, manakala 25,625,680 atau 78.5 peratus lagi menerima sekurang-kurangnya satu dos.


Malaysia negara pelbagai kaum, tidak perlu dibahas : Muhyiddin

Bekas Perdana Menteri, Tan Sri Muhyiddin Yassin berpendapat status Malaysia sebagai negara pelbagai kaum tidak seharuskan dibahaskan.

Tegasnya, fakta itu tidak boleh dipertikaikan oleh mana-mana pihak.

“Malaysia adalah negara pelbagai kaum, keturunan dan agama. Itu satu fakta yang tak perlu dibahaskan. Nak dikatakan negara Melayu, itu tak penting bagi saya tapi fakta itu sudah ada.

“Sebagai sebuah kerajaan yang dipilih atas dasar demokrasi, saya bukan orang Melayu (semata-mata), di kawasan saya ada Cina, ada India jadi kita mesti berlaku adil kepada mereka,” katanya pada Konvensyen Profesional 2.0 di Pusat Konvensyen Ideal (IDCC) di Shah Alam, hari ini.

Sebelum ini, bekas Perdana Menteri, Tun Dr Mahathir dilaporkan berkata Malaysia adalah negara Melayu seperti mana yang terkandung dalam Perlembagaan Persekutuan dan usaha mempromosikan berbilang bangas itu bertentangan perundangan.

Menurutnya, Perlembagaan Persekutuan tidak pernah menyebut Malaysia sebagai negara berbilang kaum sebaliknya menekankan keMelayuan Malaysia.

Dalam pada itu, Muhyiddin yang juga Pengerusi Perikatan Nasional (PN) memberi jaminan gabungannya itu akan memberi keadilan untuk semua rakyat yang sudah pun dibuktikan dalam pentadbiran di Kedah, Kelantan, Terengganu dan Persekutuan sebelum ini.

“Saya tak sangka seorang saintis dan profesor boleh mengetuai kerajaan (Merujuk kepada Menteri Besar Terengganu, Datuk Seri Ahmad Samsuri Mokhtar). PAS boleh tadbir Kelantan lebih 30 tahun.

“Tapi sekarang tentang PN memimpin kerajaan, ia adalah kombinasi usaha orang Malaysia dan bersedia bekerjasama, walaupun ada perbezaan latar belakang.

“Rakyat Malaysia tak perlu risau dengan gelombang hijau. Saya tak tahu mana datang gelombang hijau, sekarang gelombang hijau dan biru PN, itu yang nyata,” katanya.


Tajuddin sedia lawan Zahid, rebut kerusi Presiden UMNO

Ahli Majlis Tertinggi (MT) UMNO, Datuk Seri Tajuddin Abdul Rahman menawarkan dirinya untuk bertanding tiga kerusi teratas, termasuk jawatan presiden, bagi memperbetulkan semula perjalanan parti itu.

Memetik laporan Utusan Malaysia hari ini, Ahli Parlimen (MP) Pasir Salak itu berkata beliau telah diminta oleh ahli-ahli UMNO supaya bertanding salah satu daripada tiga jawatan tertinggi parti pada pemilihan akan datang.

Tajuddin yang dipecat daripada jawatan Pengarah Pilihan Raya UMNO oleh presiden parti Datuk Seri Ahmad Zahid Hamidi juga berkata, ahli parti itu yakin kemampuannya untuk melakukan perubahan serta memberi khidmat yang dikehendaki mereka.

“Saya menawarkan diri untuk jawatan top 3. Ada yang ingin melihat saya untuk memberikan khidmat kepada parti. Ada yang kata kalau saya bertanding Naib Presiden, insya-Allah boleh menang. Ada yang kata, kenapa bertanding yang susah-susah? Cari tempat yang boleh menang sahaja.

“Ada yang kata mungkin Timbalan Presiden. Jadi sama ada Presiden, Timbalan Presiden atau Naib Presiden. Saya bukan nak kejar jawatan, tetapi yang saya kejar adalah perkhidmatan kepada parti dan rakyat,” katanya.

Mengulas lanjut, Tajuddin menyokong supaya pemilihan parti itu dipercepatkan untuk membina semula kesatuan dalam kalangan parti sebagai persediaan menghadapi Pilihan Raya Umum (PRU) akan datang.

Katanya, jika ada yang mendakwa bahawa pemilihan akan menyebabkan perpecahan parti, maka perkara itu harus diselesaikan dengan cepat supaya tidak lagi menjadi kebimbangan ahli UMNO itu sendiri.

“Sekarang parti tidak sekata, pelan tindakan, strategi perbincangan pun tidak ada. Perbincangan dalam kalangan kepemimpinan sama ada peringkat pusat, negeri, peringkat bahagian pun tidak ada, perbincangan ke arah pilihan raya, apa perlu dilakukan untuk mengukuhkan jentera parti?

“Kepemimpinan UMNO tidak menunjukkan bahawa parti UMNO di semua peringkat faham dari segi hala tuju. Ini menunjukkan kelemahan dalaman parti,” katanya.


90% individu dewasa Malaysia sudah terima suntikan vaksin Covid-19

Hanya tinggal 10 peratus sahaja lagi bagi Malaysia untuk melengkapkan 100 peratus individu dewasa yang menerima sekurang-kurangnya satu dos suntikan vaksin Covid-19.

Data Jawatankuasa Khas Jaminan Akses Bekalan Vaksin Covid-19 (JKJAV) yang dikeluarkan hari ini menunjukkan sehingga semalam 21,080,152 populasi dewasa negara menerima sekurang-kurangnya satu dos vaksin, termasuk vaksin dos tunggal.

Sementara 71.3 peratus atau 16,680,780 lagi populasi dewasa Malaysia telah lengkap menerima suntikan masing-masing.

Data itu juga menunjukkan hanya 0.9 peratus sahaja lagi daripada individu dewasa di Lembah Klang – Selangor, Kuala Lumpur dan Putrajaya – yang belum melengkapkan suntikan vaksin masing-masing.

Sehingga semalam, 6,108,592 atau 99.1 peratus daripada populasi Lembah Klang melengkapkan dos masing-masing, manakala lebih 6.97 juta lagi menerima sekurang-kurangnya satu dos vaksin.

Enam negeri – Johor, Pahang, Perak, Kelantan, Kedah, dan Sabah – masih mencatat jumlah peratusan di bawah nilai ambang 60 peratus populasi dewasa yang melengkapkan suntikan vaksin Covid-19.

Sehingga semalam, Johor merekodkan 58.0 peratus, Pahang (56.3%); Perak (53.0%); Kelantan (51.4%); Kedah (51.2%); dan Sabah (47.9%).

JKJAV juga memaklumkan semalam sahaja, sebanyak 322,346 dos vaksin membabitkan 133,861 dos pertama dan 188,485 dos kedua, diberikan.


Waran tangkap boleh dikenakan terhadap Najib, tak hadir di mahkamah: Hakim

Ketidakhadiran Datuk Seri Najib Razak di Mahkamah Rayuan untuk mendengar permohonan dikemukakannya sendiri hari ini menimbulkan rasa kurang senang panel Hakim yang sepatutnya meneruskan prosiding berhubung kes SRC International Sdn Bhd.

Najib tidak hadir di Mahkamah Rayuan pagi ini, malah peguamnya, Harvinder Singh Sidhu juga ditegur dengan tegas Datuk Abdul Karim Abdul Jalil yang mempengerusikan panel Hakim dalam prosiding hari ini kerana memberi alasan tidak mengetahui keberadaan anak guamnya itu.

“Tarikh perbicaraan hari ini telah pun dimaklumkan, dan penjamin telah dimaklumkan.

“Kita boleh membatalkan jaminan (RM2 juta) dan keluarkan waran tangkap atas ketidakhadiran Najib hari ini,” katanya dipetik laporan media.

Terdahulu, Najib menerusi firma guaman, Tetuan Shafee & Co membuat permohonan sekali lagi untuk menangguhkan prosiding hari ini dan esok.

Hari ini sepatutnya berlangsungnya pendengaran terhadap permohonan dikemukakan Najib berhubung bukti baharu melibatkan kes SRC yang dihadapinya dan esok dijadualkan berlangsung keputusan terhadap rayuannya bersabit hukuman penjara 12 tahun dan denda RM210 juta bagi tujuh pertuduhan yang dikaitkan dengan kes rasuah SRC.

Panel itu kemudian menolak permohonan peguam untuk menangguhkan perbicaraan bagi permohonan bukti baru hari ini, dan mengarahkan perbicaraan disambung semula pada pukul 12.30 tengah hari ini secara atas talian menerusi aplikasi Zoom.

Abdul Karim juga mengingatkan pasukan pembelaan bahawa tarikh keputusan esok untuk rayuan Najib dalam kes SRC belum dilapangkan dan masih diteruskan, sementara menunggu keputusan permohonan bagi mengemukakan bukti baru.

Sepanjang tujuh bulan lalu, pasukan pembelaan mengemukakan rayuan dengan 307 alasan mengapa Najib tidak patut didapati bersalah atas semua tujuh tuduhan.

Panel tiga hakim Mahkamah Rayuan dipengerusikan Abdul Karim, bersama Datuk Has Zanah Mehat dan Datuk Vazeer Alam Mydin Meera akan bersidang esok untuk membuat keputusan terhadap permohonan rayuan Najib.

Antara alasan dikemukakan Najib untuk dipertimbangkan ialah Hakim Mahkamah Tinggi, Mohd Nazlan Mohd Ghazali, yang membuat keputusan mensabitkannya pada 28 Julai tahun lalu, gagal menimbangkan ahli perniagaan dalam buruan, Low Taek Jho atau Jho Low menipu dan memanipulasi akaun bank milik bekas Perdana Menteri itu.


Zahid ‘duri dalam daging’ kepada UMNO, PH, kata pemimpin DAP

Seorang pemimpin kanan DAP hari ini mengeluarkan kritikan keras terhadap  Presiden UMNO Datuk Seri Ahmad Zahid Hamidi yang dianggapnya menjadi liabiliti kepada bukan sahaja terhadap parti itu, tetapi juga Pakatan Harapan (PH) dan kerajaan pimpinan Datuk Seri Anwar Ibrahim.

Bekas Ahli Jawatankuasa Eksekutif Pusat (CEC) DAP, P Ramasamy membidas keputusan UMNO enggan membenarkan pertandingan jawatan presiden dan timbalan presiden yang menjadikan Zahid kekal menerajui parti itu, tetapi akan menjadi ‘duri dalam daging’ kepada PH dan kerajaan Anwar.

Timbalan Ketua Menteri Pulau Pinang II itu menyifatkan Timbalan Perdana Menteri daripada UMNO sebagai ‘albatross’ atau ‘pembawa masalah yang menjadi penghalang’ yang bukan sahaja melingkari leher UMNO, tetapi juga PH.

“Keputusan terkini PAU untuk tidak mempertandingkan jawatan presiden dan timbalan presiden UMNO mungkin mendapat sokongan sebulat suara, namun ada juga suara yang mahukan ia dipertandingkan.

“Zahid mungkin dilihat terselamat buat sementara waktu, namun beliau kelihatan sebagai ‘Albatross’ yang melingkari UMNO dan juga PH serta Kerajaan Perpaduan,” katanya dalam kenyataan di Facebook beliau hari ini (15 Januari 2023).

Semalam, PAU meluluskan usul tambahan supaya dua jawatan tertinggi UMNO tidak dipertandingkan di sebalik pelbagai kemelut yang berlaku termasuk desakan kepada usaha pembaharuan dan rejuvenasi dalam parti, selepas kalah teruk dalam Pilihan Raya Umum ke-15 (PRU-15).

Dalam pada itu, Ramasamy percaya usaha UMNO untuk berubah juga akan melalui jalan sukar selagi imej korupsi yang melingkarinya tidak dibersihkan dan malangnya, Zahid selaku teraju parti sendiri dilihat sebagai pemimpin paling terkesan dengan imej itu dalam UMNO.

Perkara itu, katanya, mungkin mendatangkan kesan kepada usaha parti serta kerajaan pimpinan Anwar untuk menarik sokongan, khususnya dalam kalangan pengundi Melayu pada pilihan raya negeri (PRN) akan datang.

“Dengan dua kedudukan tertinggi dalam UMNO tidak dipertandingkan, krisis politik yang dijangka mungkin boleh dielak buat sementara waktu.

“Sakit kepala Anwar mungkin sementara waktu ini hilang. Namun, cabaran sebenar buat PH dan UMNO adalah untuk menarik sokongan Melayu dalam PRN akan datang.

“Sama ada UMNO mampu untuk membuka laluan mudah dengan kebergantungan kepada nasionalisme etnik, itu belum tentu lagi,” kata Ramasamy yang juga Timbalan Pengerusi DAP Pulau Pinang.

Enam negeri yang ditadbir Pakatan Harapan (PH) iaitu Pulau Pinang, Selangor dan Negeri Sembilan serta negeri pimpinan Perikatan Nasional – Kedah, Kelantan dan Terengganu – akan mengadakan pilihan raya negeri tahun ini.

Ramasamy juga menegaskan bahawa UMNO yang kehilangan sudah sokongan Melayu kini lebih memerlukan sokongan PH berbanding sebaliknya, malah ia juga menjadi faktor yang memaksa parti itu bekerjasama dalam membentuk kerajaan PH-BN.

“Jika UMNO yang paling dominan dalam Barisan Nasional (BN) sebuah parti yang kuat, ia sudah pasti memenangi majoriti kerusi Parlimen dalam PRU-15, namun prestasinya jauh ketinggalan berbanding saingannya, iaitu PAS dan Bersatu dalam PN (Perikatan Nasional).

“Kehilangan sokongan Melayu yang memaksa UMNO bekerjasama dengan PH dalam membentuk Kerajaan Perpaduan….saya rasa UMNO lebih memerlukan sokongan PH berbanding sebaliknya.

“Jika UMNO bergabung dengan PN dalam membentuk kerajaan, parti itu mungkin akan tenggelam dek kuasa ekstem dalam PN. Ini hakikat diketahui semua pemimpin UMNO terutama Zahid,” katanya.


Mat Hasan ulangi gesaan PRU perlu disegerakan selepas PRN Johor

Pilihan Raya Umum (PRU) perlu diadakan dengan segera, kata Datuk Seri Mohamad Hasan yang masih tetap dengan pendiriannya tersebut walaupun cadangannya itu sebelum ini menerima kritikan beberapa Ahli Parlimen UMNO lain yang tidak bersetuju.

Timbalan Presiden UMNO itu berkata Perdana Menteri mempunyai kuasa penuh bagi menentukan tarikh PRU untuk diadakan tetapi bagi strategi politik ia perlu disegerakan dengan memberi alasan bagi kestabilan politik negara, hujah yang sama diberikan semasa mengadakan Pilihan Raya Negeri (PRN) Melaka dan Johor.

“Saya tidak cakap bila tarikhnya. Itu terpulanglah kepada kebijaksanaan Perdana Menteri.

“Tetapi, dari segi strategi politik dan demi ketentuan kestabilan politik negara serta mendapat keabsahan mandat rakyat, PRU perlu diadakan segera. Saya bukan kata yang BN hendak kuasa, tetapi sebab kita (perlu) pulihkan imej Malaysia,” katanya dipetik laporan Utusan Malaysia.

Menurutnya, kerajaan yang sedia ada ditadbir oleh Perdana Menteri Datuk Seri Ismail Sabri Yaakob ketika ini tidak dipilih melalui pilihan raya.

“Kerajaan hari ini tidak dipilih melalui pilihan raya. Mereka (masyarakat antarabangsa) tidak iktiraf kerajaan back door.

“Kerajaan sekarang ditubuhkan bukan hasil dari pilihan raya umum , tetapi ditubuhkan atas pakatan-pakatan Ahli-ahli Parlimen,” katanya lagi.

Mohamad berkata sebagai sebuah negara demokrasi, dunia hanya mengiiktiraf sesebuah kerajaan sah yang hanya dipilih menerusi pilihan raya.

“Kita adalah negara yang mengamalkan demokrasi. Jadi masyarakat antarabangsa akan mengiktiraf kita sebagai sebuah kerajaan yang dipilih secara sah oleh rakyat.

“Bukannya ditubuhkan secara berpakat-pakat. Beli katak sana, beli katak sini. Itu maksud saya. Bukan sebab kerana kita menang PRN di Melaka, menang PRN di Johor, yang menyebabkan kita hendak buat Pilihan Raya Umum.

“Tidak, tidak. Asas saya, (imej) Malaysia perlu dibetulkan semula dan politik perlu distabilkan,” katanya lagi.


PH masih pembangkang di Johor setakat ini, kata Salahuddin

Setakat ini Pakatan Harapan (PH) masih pembangkang dan tiada sebarang keputusan berhubung bentuk kerjasama dengan kerajaan negeri Johor yang diterajui UMNO-Barisan Nasional (BN).

PH Johor masih belum membuat keputusan untuk mewujudkan kerjasama dengan kerajaan negeri seperti yang berlaku di peringkat Persekutuan, kata Naib Presiden Pakatan Harapan (PH), Datuk Seri Salahuddin Ayub.

“Setakat ini, kita masih belum buat apa-apa keputusan lagi di Johor. Namun semua (PH dan BN Johor) kami faham bahawa semangat perpaduan Kerajaan Persekutuan itu sangat mendasari hingga ke negeri ini.

“Setakat ini saya yakin dan percaya hubungan wakil rakyat Persekutuan dan kerajaan negeri. Saya sendiri sebagai Ahli Parlimen Pulai dan Ahli Dewan Undangan Negeri (ADUN) Simpang Jeram setakat ini dapat rasakan kerjasama sangat baik dengan agensi negeri,” katanya dipetik laporan BH hari ini.

Jelas Salahuddin lagi, sejak berakhir Pilihan Raya Negeri (PRN) Johor pada November lalu, PH Johor masih lagi berada di sebelah pembangkang dalam Dewan Undangan Negeri (DUN).

“Setakat ini, hubungan ini kita rasakan sangat baik cuma secara rasminya, kita tak dapat menentukan apakah bentuk kerjasama di masa akan datang.

“Namun setakat saya meninggalkan Dewan Undangan Negeri (DUN) pada hari terakhir sidang pada November lalu, PH Johor masih duduk lagi di barisan pembangkang,” katanya lagi.

Pada Pilihan Raya Negeri (PRN) Johor Mac tahun lalu, BN meraih kemenangan dua pertiga selepas memperoleh 40 daripada 56 kerusi DUN yang dipertandingkan.

PH pula memenangi 11 kerusi, diikuti Perikatan Nasional (tiga), manakala PKR dan Parti Ikatan Demokratik Malaysia (MUDA) masing-masing satu kerusi.

Bagaimanapun, pada Pilihan Raya Umum ke-15 (PRU15) lalu, BN Johor hanya berjaya menang sembilan kerusi Parlimen berbanding 26 kerusi Parlimen yang dipertandingkan sekali gus gagal mencapai sasaran untuk menang sekurang-kurangnya 20 kerusi.

PH pula menang 15 kerusi Parlimen di Johor termasuk Parlimen Muar yang dimenangi Presiden MUDA, Syed Saddiq Syed Abdul Rahman.

Perikatan Nasional (PN) juga berjaya meraih dua kerusi Parlimen di Johor iaitu Mersing dan Pagoh.


Tiada bekalan telur ayam di Terengganu, mana Mat Sabu?

Bekalan telur ayam di Terengganu dilaporkan kembali kritikal selepas kali terakhir beberapa pemborong hanya memperolehnya pada Khamis lalu, sekali gus rakyat mempersoalkan langkah dilakukan Menteri Pertanian dan Keselamatan Makanan kerajaan PH-UMNO, Mohamad Sabu.

Memetik laporan media, tiga syarikat pemborong di sekitar bandar Kuala Terengganu mendapati premis kosong menyebabkan pengguna terpaksa pulang kehampaan.

Pengurus sebuah syarikat pemborong telur di Cabang Tiga di Kuala Terenggnu, Nursyzanil Adha Ramli berkata, kali terakhir bekalan telur ayam diperolehnya sebanyak 3,000 papan mengandungi 90,000 biji pada empat hari lalu.

“Syarikat pembekal mendakwa permintaan bekalan telur ayam tidak mencukupi untuk diedarkan kepada pemborong.

“Syarikat pembekal berjanji untuk menghantar bekalan sumber protein itu pada Rabu atau Khamis depan.

“Syarikat pembekal juga tidak boleh memberi jaminan jumlah keseluruhan sumber protein yang akan dihantar kepada kami,” katanya menurut BH.

Tinjauan di dua lagi syarikat pemborong mendapati semua jenis sumber protein termasuk omega dan telur ayam biasa kehabisan sejak Rabu lalu.

Pengurus Syarikat Bigpoly Supplies, Fuan Chai Feng ketika dihubungi mengesahkan kali terakhir menerima bekalan sumber protein sebanyak 4,000 papan mengandungi 120,000 biji pada Selasa lalu.

Katanya, bekalan itu terus dihantar ke tiga premis cawangannya di Kuala Terengganu termasuk di Cabang Tiga dan di Gong Badak, untuk dijual secara runcit kepada pelanggan.

“Kita belum menerima maklumat penghantaran bekalan terbaru daripada syarikat pembekal,” katanya yang turut mengesahkan telur ayam jenis omega juga turut kehabisan di semua premisnya termasuk di Kota Baharu, Kelantan.

Sementara itu, tinjauan juga mendapati lebih 35 pengguna terutama suri rumah datang ke syarikat pemborong untuk mendapatkan bekalan telur ayam, tetapi hampa apabila sumber protein itu kehabisan.

Seorang pengguna, Halijah Awang, 48, dari Wakaf Mempelam, di Kuala Terenggnu, mendakwa kesukaran mendapatkan bekalan telur sejak Isnin lalu.

Katanya, bekalan telur ayam bukan saja sukar diperoleh di pasar raya dan kedai runcit, malah di syarikat pemborong.

“Kita terpaksa menjelajah ke tiga syarikat pemborong hari ini (semalam) untuk mendapatkan bekalan telur, tetapi hampa kerana sumber protein itu kehabisan.

“Keadaan ini menyebabkan kami sudah tidak tahu di mana mahu mencari bekalan telur,” katanya.


Covid-19: Mufti Perak meninggal

Mufti Perak, Tan Sri Harussani Zakaria, 82, yang disahkan positif Covid-19 minggu lalu, meninggal dunia, hari ini.

Perkara itu disahkan Jabatan Mufti Perak dan Timbalan Mufti Perak, Datuk Zamri Hashim dalam kenyataan hari ini.

“Dukacita dimaklumkan, Mufti Perak Tan Sri Dato’ Seri Dr. Hj. Harussani bin Hj. Zakaria baharu sahaja meninggal dunia,” kata laman Facebook rasmi jabatan itu, hari ini.

Harussani sebelum ini dilaporkan menerima rawatan di unit rawatan rapi (ICU) Hospital Raja Permaisuri Bainun (HRPB), di sini selepas disahkan positif wabak Covid-19.

Ucapan takziah turut dimuatnaik di Facebook rasmi jabatan itu.


KKM beri peringatan jangan sertai perhimpunan haram

Kakitangan awam khususnya di Kementerian Kesihatan Malaysia (KKM) diberi peringatan supaya tidak menyertai mana-mana perhimpunan haram.

Dalam satu hantaran Facebook, KKM berkongsi Surat Edaran Ketua Pengarah Perkhidmatan Awam yang dikeluarkan pada 2011 susulan terdapat  khabar angin kumpulan doktor kontrak bakal mengadakan mogok pada Isnin hingga Rabu ini.

Surat bertarikh 30 Jun 2011 itu kembali disiarkan di Facebook KKM dengan Unit Integriti kementerian itu menyatakan pembabitan penjawat awam dalam perhimpunan haram adalah melanggar Peraturan 4 (1) dan 4(2), P.U.(A) 395/1993.

Kumpulan doktor kontrak sebelum ini menggesa pegawai perubatan itu mengambil cuti perubatan atau cuti kecemasan sebagai protes terhadap sistem tidak adil dan gaji rendah dalam sektor penjagaan kesihatan awam.

Kumpulan itu juga memberi amaran terdapat 3,000 doktor kontrak akan meletak jawatan daripada KKM pada hari ini.

Surat edaran atau garis panduan oleh Unit Integriti turut memperincikan bentuk perhimpunan haram yang antaranya bermakna menggunakan masa pejabat atau meninggalkan pejabat untuk melihat dan menyertai perhimpunan.

Bentuk perhimpunan haram itu juga termasuk menggunakan peralatan pejabat seperti mesin cetak, mesin penyalin komputer untuk mencetak atau mengedarkan risalah berkaitan perhimpuan haram.

Dalam pada itu hari ini, Menteri Kesihatan, Dr Zaliha Mustafa memaklumkan Jemaah Menteri bersetuju menubuhkan Jawatankuasa Peringkat Tertinggi bagi menangani isu doktor kontrak yang hangat kebelakangan ini.

Beliau berkata, persetujuan itu dicapai Jemaah Menteri semalam, dengan jawatankuasa itu akan menggabungkan beberapa kementerian dan agensi, termasuk membabitkan Ketua Setiausaha Negara, Tan Sri Mohd Zuki Ali.

Perkara itu dinyatakan melalui satu kenyataan hari ini, susulan desas-desus kemungkinan mogok oleh doktor kontrak pada 3 hingga 5 April ini.


Berganding bahu wujudkan persekitaran selamat di sekolah

Sebanyak 160 kluster pendidikan direkodkan dan sebanyak 14 sekolah ditutup dalam tempoh 1 Januari hingga 2 Februari 2022.

Lonjakan kluster pendidikan yang  semakin parah ini mencetus kebimbangan dalam kalangan ibu bapa apabila mereka dilihat kurang yakin untuk menghantar anak-anak ke sekolah ketika ini.

Sebahagian daripada mereka mendakwa tiada tindakan proaktif daripada pihak-pihak tertentu bagi membendung penularan Covid-19 menyebabkan kes jangkitan semakin bertambah.

Bagaimanapun sikap menunding jari segelintir masyarakat yang sering menyalahkan pihak lain terutama sekolah dalam isu peningkatan kluster pendidikan bukan jalan penyelesaian.

Pakar Kesihatan Awam Fakulti Perubatan dan Sains Universiti Putra Malaysia (UPM), Dr. Malina Osman berkata, pencegahan penyakit memerlukan komitmen setiap individu sama ada pihak berkepentingan atau masyarakat itu sendiri.

“Pihak berwajib selaku pembuat polisi dan penguat kuasa, masyarakat pula yang melaksanakan tanggungjawab di peringkat individu serta semua agensi perlu berkolaborasi antara satu sama lain.

“Kesilapan paling besar kini apabila masyarakat masih tidak mampu mengambil tanggungjawab ke atas kesihatan diri mereka sendiri sebaliknya meletakkan tanggungjawab itu kepada pihak berwajib semata-mata,” katanya.

Tambah Dr. Malina, semua pihak perlu saling mengingatkan antara satu sama lain untuk terus patuh kepada prosedur operasi standard (SOP) mengekang penularan Covid-19.

“Jangan suka-suka langgar SOP, ambil vaksin dan pastikan membuat ujian saringan jika terdedah kepada risiko jangkitan.

“Pihak berwajib pula perlu meneruskan pemantauan serta penguatkuasaan undang-undang,” ujarnya.

Dalam pada itu, beliau menyarankan semua pihak berganding bahu dalam mewujudkan persekitaran yang selamat untuk pelajar kembali bersekolah.

“Pengambilan vaksin adalah langkah paling baik untuk mengelakkan jangkitan yang boleh menyumbang kepada kluster pendidikan. Ambil inisiatif daftar anak-anak lima hingga 11 tahun untuk mendapatkan perlindungan.

“Pergantungan kepada SOP biasanya tidak dapat bertahan dalam tempoh berpanjangan,” ujarnya.


Kes Covid-19 di Kedah melonjak 34.5 peratus pada ME 28/2022

Kedah merekodkan 491 jangkitan baharu Covid-19, melonjak 34.5 peratus dalam Minggu Epidemiologi 28 (EW28) antara 10 hingga 16 Julai, berbanding minggu sebelumnya.

Pengerusi Jawatankuasa Kesihatan dan Kerajaan Tempatan negeri Datuk Dr Mohd Hayati Othman bagaimanapun berkata, keadaan masih terkawal dan pihak berkuasa kesihatan sedang memantau keadaan.

“Majoriti kes positif yang dilaporkan minggu lepas dikesan daripada saringan kesihatan yang dilakukan ke atas pesakit bergejala dengan 53.6 peratus adalah jumlah kes baharu.

“Ini diikuti dengan kes positif dikesan daripada saringan yang dilakukan ke atas kontak rapat sebanyak 15.7 peratus dan saringan ujian kendiri sebanyak 15.3 peratus,” katanya dalam satu kenyataan.

Dr Hayati berkata Kedah merekodkan 109 kes positif baharu semalam, dengan majoriti pesakit terdiri daripada kumpulan umur 19 hingga 59 tahun.

Beliau berkata 18 kes atau 16.5 peratus daripada kes positif yang dilaporkan semalam melibatkan mereka yang berumur 60 tahun dan ke atas.

“Keadaan pandemik Covid-19 di negeri ini terkawal buat masa ini dan pihak berkuasa memantau situasi itu dengan teliti,” katanya.

Dr Hayati menambah, kebanyakan kes positif hanya menunjukkan gejala ringan dan diletakkan di bawah kuarantin di rumah.

Beliau berkata keadaan kesihatan pesakit sedang dipantau oleh Pusat Penilaian Covid-19 yang beroperasi di fasiliti kesihatan dan secara maya.

Memandangkan Pusat Kuarantin dan Rawatan Covid-19 di Kedah ditutup sejak 15 Mei lalu, beliau berkata pesakit yang memerlukan rawatan dimasukkan ke wad Covid-19 di hospital awam.

Sementara itu, Dr Hayati berkata wabak Influenza Like Illness (ILI) dan jangkitan saluran pernafasan atas (URTI) telah mencatatkan trend menurun minggu lepas.

Beliau berkata hanya satu wabak ILI/URTI baharu dikesan di Kedah, melibatkan sebuah institusi pengajian tinggi.

Beliau berkata sehingga kini, terdapat 24 kluster ILI/URTI dilaporkan di Kuala Muda, Sik (empat), Baling dan Bandar Baharu (tiga), Kubang Pasu dan Yan (dua) serta Kota Setar, Kulim, Langkawi dan Pendang masing-masing dengan satu kluster dilaporkan.

Bagi penyakit Tangan, Kaki dan Mulut (HFMD), Dr Hayati berkata ia turut mencatatkan trend menurun sebanyak 43.6 peratus berbanding minggu sebelumnya.

Beliau berkata terdapat 105 kes baharu HFMD dilaporkan di negeri ini ketima ME 28, penurunan sebanyak 81 kes berbanding minggu sebelumnya, dengan tiada wabak baharu direkodkan.


Mangsa banjir di PPS Bandar Baharu meningkat

Jumlah mangsa banjir yang ditempatkan di Pusat Pemindahan Sementara (PPS) di daerah Bandar Baharu dekat Kulim meningkat kepada 26 orang daripada enam keluarga setakat pukul 8 pagi ini berbanding 18 orang daripada empat keluarga malam tadi.

Sekreteriat Jawatankuasa Pengurusan Bencana Daerah Bandar Baharu Left (PA) Abdul Rahim Khairuddin berkata kesemua mangsa banjir dari Mukim Selama itu berada di Dewan Keda Sungai Tengas yang mula dibuka pada pukul 8 malam tadi, lapor Bernama.

“Bagi Mukim Selama ini, sebanyak 17 rumah dimasuki air, dan hanya enam keluarga terdiri daripada seramai 26 orang dipindahkan ke PPS Dewan Keda Sungai Tengas ini,” katanya dalam satu kenyataan hari ini.

Abdul Rahim yang juga Pegawai Angkatan Pertahanan Awam Malaysia (APM) Daerah Bandar Baharu berkata hujan lebat sejak pukul 2 petang semalam itu turut menyebabkan rumah penduduk di kawasan Mukim Relau dan Mukim Sungai Batu dinaiki air.

Bagaimanapun, beliau berkata tiada PPS dibuka berikutan hujan sudah sudah berhenti dan air banjir telah pun surut di kedua-dua kawasan itu.

“Hujan lebat mulai pukul 2 petang itu melebihi tempoh dua jam, menyebabkan air melimpahi sungai secara mendadak dan menyebabkan limpahan air…limpahan berlaku akibat aliran air yang turun dari bukit agak laju dari bukit,” katanya.


Pengerusi TH letak jawatan, PM nak ganti dengan orang UMNO?

Tan Sri Md Nor Yusof hari ini mengumumkan peletakan jawatannya sebagai Pengerusi Lembaga Tabung Haji (TH) selepas menerajuinya sejak Julai 2018.

Susulan peletakan jawatan tersebut, spekulasi timbul berkemungkinan kerajaan pimpinan Datuk Seri Ismail Sabri Yaakob mungkin akan meletak orang UMNO bagi mengetuai agensi tersebut, mengulangi langkah sama pernah dilakukan sebelum ini.

Sumber memberitahu Perdana Menteri yang juga dari parti UMNO sedang menimbang beberapa nama pemimpin dalam parti itu untuk diletak menerajui TH, malah sebelum ini terdapat desakan sama semasa era pentadbiran Tan Sri Muhyiddin Yassin supaya orang politik mengetuai agensi itu TH bagaimanapun ia tidak dilayan.

Berhubung peletakan jawatan Md Nor, TH dalam satu kenyataan memberi penghargaan kepada beliau atas kejayaan memacu usaha penyusunan semula, memperkukuhkan tadbir urus serta kedudukan kewangan agensi itu sebagai organisasi Islam bertanggungjawab menguruskan simpanan umat Islam untuk melaksanakan rukun Islam yang kelima.

“Jumlah deposit pada 30 Jun lalu ialah RM81.14 bilion, tertinggi sejak TH ditubuhkan 58 tahun lalu. Ini mencerminkan tahap kepercayaan dan keyakinan lebih tinggi pendeposit.

“Anggota Lembaga Pengarah, pengurusan kanan dan semua warga kerja TH mengucapkan ribuan terima kasih kepada beliau yang sentiasa memberi komitmen tinggi sepanjang tiga tahun perkhidmatannya di TH,” kata TH.

Md Nor, 74, dilantik sebagai Pengerusi TH pada 13 Julai 2018 menggantikan Datuk Seri Abdul Azeez Abdul Rahim, yang berkhidmat sebagai Pengerusi TH dari 1 Julai 2013 sehingga akhir Mei 2018.

Akauntan Bertauliah ini berkelulusan Ijazah Sarjana Muda Perdagangan daripada Universiti Otago, New Zealand, pernah berkhidmat lebih 19 tahun dengan Kumpulan CIMB sebagai Presiden dan Ketua Pegawai Eksekutif (CEO) Bank of Commerce (M) Berhad.

Beliau juga pernah menjadi Ahli Lembaga Pengarah Khazanah Nasional Berhad (KHAZANAH) dan Pengerusi Malaysia Airlines Berhad.


48 kematian akibat Covid-19 semalam, Pulau Pinang tertinggi

Jumlah kematian akibat komplikasi Covid-19 dalam tempoh 24 jam semalam meningkat kepada 48 kes, termasuk 12 pesakit meninggal dunia sebelum menerima rawatan hospital atau ‘brought in death’ (BID), berbanding 29 yang direkodkan pada Isnin, lapor Kementerian Kesihatan (KKM), hari ini.

Angka terbaharu itu menjadikan kumulatif kematian sejak awal tahun lalu akibat Covid-19 meningkat kepada 30,956 kes, termasuk 6,266 kes BID.

Pulau Pinang mencatat jumlah kematian harian tertinggi dengan lapan kes menjadikan kumulatif sebanyak 1,694 kes, termasuk 363 kes BID. Negeri itu turut merekodkan 157,184 kes positif, dengan 152,599 pesakit telah sembuh.

Sehingga semalam, 2,972 kes masih aktif di Pulau Pinang, termasuk 2,587 pesakit menjalani kuarantin di rumah; 139 ditempatkan di PKRC; 216 dimasukkan ke hospital; dan 30 dirawat di unit rawatan rapi (ICU) dengan 13 daripadanya memerlukan alat bantuan pernafasan.

Seramai 1,517,526 atau 85.6 peratus populasi di negeri itu lengkap divaksinasi, manakala 86.5 peratus atau 1,533,056 lagi menerima sekurang-kurangnya satu dos, dan 186,669 individu menerima suntikan dos penggalak.

Daripada jumlah itu, 1,387,328 atau 101.5 peratus individu dewasa di negeri itu melengkapkan suntikan vaksin masing-masing, manakala 102.3 peratus atau 1,398,943 lagi menerima sekurang-kurangnya satu dos.

Pada masa sama 130,198 atau 92.0 peratus remaja berusia 12 hingga 17 tahun telah lengkap divaksinasi, manakala 134,113 atau 94.8 peratus remaja lagi menerima sekurang-kurangnya satu dos.

Pulau Pinang turut mencatat 20 kes aktif, dengan sembilan daripadanya membabitkan tempat kerja; kumpulan berisiko tinggi (enam); dan pendidikan (lima kluster).

Berdasarkan maklumat laman sesawang KKM, Covidnow, Kelantan, Sabah dan Terengganu masing-masing merekodkan enam kematian semalam; diikuti Selangor (lima); Perak (empat); masing-masing tiga di Johor serta Negeri Sembilan; Kuala Lumpur dan Kedah masing-masing dua kes; dan masing-masing satu kes di Pahang, Sarawak dan Labuan.

Tiada kes kematian dilaporkan di Melaka, Perlis, dan Putrajaya.

Sementara itu, kes aktif di seluruh negara turun lagi kepada 57,674, dengan 47,600 pesakit kini menjalani kuarantin di rumah, dan 5,280 ditempatkan di PKRC.

Seramai 4,412 pesakit lagi dimasukkan ke hospital dan 382 dirawat di ICU dengan 201 pesakit memerlukan alat bantuan pernafasan.

Sehingga semalam negara merekodkan 2,699,240 kumulatif kes positif, dengan 2,610,610 pesakit telah sembuh.


Baharuddin pangku jawatan Pengarah Cawangan Khas Bukit Aman

Datuk Baharuddin Ahmad dilantik sebagai pemangku jawatan Pengarah Cawangan Khas berkuat kuasa mulai esok, menurut Ketua Polis Negara Tan Sri Acryl Sani Abdullah Sani.

Menerusi kenyataan hari ini, Acryl Sani berkata lantikan itu bagi menggantikan Datuk Seri Zamri Yahya yang akan bersara wajib selepas 36 tahun berkhidmat dalam Polis Diraja Malaysia (PDRM), lapor Bernama.

“PDRM yakin Baharuddin mampu memikul amanah yang diberikan dengan cemerlang berdasarkan pengalamannya yang luas dalam bidang penugasan Cawangan Khas,” katanya.

Acryl Sani turut merakamkan penghargaan kepada Zamry sepanjang kepimpinan beliau yang cemerlang dan kesetiaan serta khidmat baktinya dalam PDRM.

Majlis serah tugas yang berlangsung itu antara lain turut menyaksikan penyerahan jawatan Pengerusi Perkep Cawangan Khas Datin Seri Dr Sazilah Tun Ahmad Sarji kepada pemangkunya Datin Hasimah Yon Mohd Isa.


Ular dalam pesawat AirAsia, penerbangan dilencongkan

AirAsia mengesahkan sebuah pesawatnya yang menuju ke Tawau dari Kuala Lumpur terpaksa dilencongkan setelah terdapat seekor ular di dalamnya, semalam.

Ketua Pegawai Keselamatan AirAsia Kapten Liong Tien Ling berkata pihaknya menyedari berlaku insiden di dalam penerbangan terbabit pada Khamis.

“Sebaik kapten menyedarinya, beliau membuat keputusan untuk melencongkan pesawat ke Kuching sebagai langkah pembersihan pesawat.

“Insiden ini jarang berlaku pada mana-mana pesawat,” katanya dalam satu kenyataan hari ini.

Sebelum itu, tular satu video berdurasi 14 saat menunjukkan terdapat kelibat ular berada di dalam sebuah pesawat yang dipercayai dalam penerbangan dari Kuala Lumpur ke Tawau.

Video yang tular di Tik Tok itu dimuat naik seorang pemilik akaun yang menyatakan bahawa pesawat terpaksa membuat pendaratan cemas di Kuching, Sarawak.

Kejadian itu disifatkan seperti filem “Snakes on a Plane” di mana ratusan ular memasuki kabin pesawat.

Menerusi video tular berdurasi 15 saat itu, seekor ular dilihat menyusuri di bahagian dalam lampu kabin pesawat, menyebabkan situasi panik dalam kalangan penumpang.


Jika Dr M ingin masuk PN, ia dialu-alukan: Zuraida

Tidak ada halangan buat bekas perdana menteri, Tun Dr Mahathir Mohamad jika ingin menyertai kerajaan Perikatan Nasional (PN) yang dipimpin Tan Sri Muhyiddin Yassin, kata Datuk Zuraida Kamaruddin.

Ahli Majlis Pimpinan Tertinggi Bersatu itu berkata mereka sedia membuka pintu buat Dr Mahathir jika berhasrat mahu menyertai PN dan semestinya ia membuktikan keupayaan pentadbiran PN sehingga bekas perdana menteri paling lama itu ingin menyertai parti lamanya itu semula.

“Saya amat mengalu-alukan sekiranya Tun Mahathir (Tun Dr Mahathir Mohamad) sertai PN,” katanya menurut laporan Bernama.

Terdahulu, beliau menghadiri program Srikandi Muda Leadership Empowerment.

Zuraida yang juga Menteri Perumahan dan Kerajaan Tempatan berkata beliau pernah menyuarakan cadangan agar PN menjalinkan kerjasama dengan Ahli Parlimen Langkawi itu sebelum ini.

Media baru-baru ini melaporkan Setiausaha Agung PN Datuk Seri Hamzah Zainuddin berkata gabungan itu sedia menerima mana-mana individu untuk menyertainya termasuk Dr Mahathir, namun perlu mengikut semua ketetapan perlembagaan parti tanpa sebarang syarat.

Dr Mahathir yang juga Pengerusi Penaja Parti Pejuang Tanah Air (Pejuang) sebelum ini mengulangi pendiriannya yang beliau sedia menimbang kerjasama dengan mana-mana pihak termasuk PN hanya sekiranya tiada ‘penyangak’ dalam parti berkenaan.


Pemilihan PKR: Rafizi berdepan saingan sengit team Saifuddin-Amirudin

Ketika bekas Naib Presiden PKR Rafizi Ramli mendapat sokongan anak presiden parti yang juga Ahli Parlimen Permatang Pauh, Nurul Izzah Anwar bagi merebut jawatan Timbalan Presiden, pesaingnya kini membentuk satu lagi pasukan yang dilihat bakal memberi cabaran sengit.

Dalam suasana kempen pemilihan yang semakin panas, calon Timbalan Presiden PKR Datuk Seri Saifuddin Nasution Ismail bekerjasama dengan calon Naib Presiden parti itu yang juga Menteri Besar Selangor Datuk Seri Amirudin Shari.

Ketika pelancaran #KitaSemuaKeadilan hari ini, kedua-duanya berkata hubungan antara ahli parti tidak boleh retak, tidak kira siapa yang menang.

“Keadilan dibina atas keterangkuman dan keupayaan ahli partinya,” kata Saifuddin ketika berucap pada majlis itu.

Setiausaha agung PKR yang juga bekas Menteri Perdagangan Dalam Negeri dan Hal Ehwal Pengguna itu menceritakan 23 tahun beliau bersama parti sebelum menjelaskan mengapa pentingnya pemilihan diadakan sekarang.

Beliau berkata Majlis Pimpinan Pusat (MPP) PKR telah memutuskan semasa mesyuaratnya pada 20 Februari bahawa sejak Langkah Sheraton 2020, beban kepimpinan parti telah jatuh sepenuhnya kepada Presiden Datuk Seri Anwar Ibrahim selepas pemimpin kanan parti lain sama ada keluar atau bercuti.

“Jangan hancurkan silaturahim kita, bermakna pemilihan harus sihat dan segar supaya kita boleh memilih yang terbaik antara yang baik,” katanya seperti dilapor media tempatan hari ini.

Sementara itu, Amirudin juga mengambil pendirian yang sama sambil berkata bahawa ahli parti harus memilih pemimpin setia yang kekal dan melindungi parti selepas ia “dikhianati” semasa Langkah Sheraton.

“Kami bertanding atas semangat ukhuwah (persaudaraan) dan setiakawan. Kami membuat pemilihan berdasarkan rekod prestasi.

“Mereka yang tabah menghadapi ujian, bijak, tenang dan pemain berpasukan serta menjalankan amanah urus tadbir secara menyeluruh.

“Sudah lebih dua tahun sejak Langkah Sheraton. Ramai juga dalam dewan ini dicemuh sebagai pengkhianat. Bagaimanapun, kami bersabar dan tabah dalam membuktikan kebolehpercayaan kami,” katanya.

Calon lain bagi jawatan naib presiden yang hadir pada majlis itu ialah penyandang Ketua Penerangan PKR dan Naib Presiden Datuk Seri Samsul Iskandar Md Akin; Pengarah komunikasi PKR dan Ahli Parlimen Lembah Pantai Fahmi Fadzil; Ahli Parlimen Kuala Langat Datuk Abdullah Sani Abd Hamid; Ahli Parlimen Alor Setar Chan Ming Kai; dan ADUN Sentosa Datuk G. Gunaraj.

Calon Ketua Pemuda PKR Adam Adli Abd Halim dan calon Ketua Wanita Senator Fadhlina Sidek turut hadir, begitu juga bekas Naib Presiden Tian Chua dan Datuk R. Sivarasa.

Pemilihan PKR akan diadakan secara berperingkat di negeri mulai 17 hingga 22 Mei ini.


PRU awal, PM bimbang kestabilan mungkin tidak dapat dikekalkan

Perdana Menteri Datuk Seri Ismail Sabri Yaakob berkata politik di Malaysia adalah stabil ketika ini dan beliau yakin lebih banyak pelaburan luar akan memasuki negara.

Sejak mengambil alih tampuk pemerintahan, Ismail berkata buat julung kalinya pembangkang dan kerajaan boleh duduk bersama untuk berbincang isu berkaitan negara, menurut laporan Bernama.

Beliau berkata berikutan memorandum persefahaman yang ditandatangani antara kerajaan dengan pembangkang, walaupun terdapat perbezaan pandangan pembangkang tidak terlalu emosional dan mereka menyokong kerajaan dalam sidang Parlimen.

“Keadaan politik stabil ketika ini, sebab itu kita yakin lebih banyak pelaburan luar akan masuk ke Malaysia, cuma ramai yang minta diadakan pilihan raya lebih awal. Kita risau juga jika pilihan raya lebih awal, kestabilan mungkin tidak dapat dikekalkan.

“Alhamdulillah, politik kita stabil. Bolehlah balik Malaysia,” katanya dalam nada bergurau yang disambut ketawa kecil para hadirin.

Ismail berkata demikian pada majlis perjumpaan bersama Keluarga Malaysia di sini sempena lawatan rasmi beliau ke Vietnam selama dua hari bermula hari ini.

Menjelaskan perkara itu, Perdana Menteri memberi contoh pindaan Perlembagaan Persekutuan berkaitan Perjanjian Malaysia 1963 (MA63) yang mendapat sokongan majoriti dua pertiga Ahli Parlimen.

“Pindaan Perlembagaan bukan seperti rang undang-undang lain yang hanya perlukan majoriti mudah.

“Untuk pindaan Perlembagaan, mesti dapat dua pertiga majoriti dan undi ini secara individu bukan lebih suara… Jadi, keadaan politik adalah stabil,” katanya.

Beliau tiba di sini pada 1.45 tengah hari waktu tempatan dan lawatan rasmi sulungnya sebagai Perdana Menteri Malaysia adalah atas jemputan Perdana Menteri Vietnam Pham Minh Chinh.


Sering ‘u-turn’ ,Anwar rela jadi pemimpin ‘flip-flop’

Perdana Menteri, Datuk Seri Anwar Ibrahim menegaskan beliau rela dilabel sebagai pemimpin yang ‘flip-flop’ atau tidak tetap pendirian dalam membuat keputusan demi kepentingan rakyat.

Menepis dakwaan dibuat Ahli Parlimen Tanjung Karang (PN) Datuk Dr Zulkafperi Hanapi di Dewan Rakyat hari ini, Anwar berkata beberapa kenyataan sebelum ini bukan ‘flip-flop’.

“Apa yang flip-flop nya? Kalau keputusan itu membebankan rakyat, Tanjung Karang patut bangkit. Keputusan membantu rakyat Tanjung Karang nak jadi juara siapa?

“Jadi beza YB Tanjung Karang ini yang tak berapa puas hati (kerana) flip-flop, kalau pun flip-flop untuk bantu rakyat saya akan flip-flop.

“Buat apa tak mahu flip-flop tetapi membebankan rakyat? Kalau tak mahu flip-flop keputusan Kabinet dahulu masa Perikatan Nasional, naik eletrik untuk semua. Saya tukar, flip-flop tidak bebankan rakyat,” katanya pada sesi Waku Pertanyaan-Pertanyaan Menteri, di Dewan Rakyat, hari ini.

Suasana dewan menjadi tegang apabila Anwar mendakwa kerajaan terdahulu mahu menaikkan tarif elektrik untuk semua isi rumah dan beberapa ahli Parlimen pembangkang bangkit membantah.

“Tidak betul itu yang berhormat. banyak pembohongan dalam Dewan ini. Tak betul,” bantah salah seorang ahli Parlimen pembangkang.

Sebelum itu, Zulkafperi menyentuh soal kenyataan ‘flip-flop’ kerajaan dalam beberapa perkara termasuk subsidi ayam serta telur dan biasiswa Jabatan Perkhidmatan Awam (JPA) yang menjejaskan keyakinan orang ramai.

Namun menurut Anwar keputusan yang diumum kerajaan sebelum ini merupakan keputusan lama yang belum dirujuk kepadanya.

“JPA ini keputusan lama, saya ada rekod. Jadi yang diumumkan itu keputusan lama. Apabila saya pengerusikan mesyaurat JPA, keputusan yang saya buat sambung biasiswa.

“Begitu juga dengan ayam dan telur. Ada keputusan dia, habis (subsidi) Jun. Itu keputusan lama. Jadi kementerian hanya umum keputusan. Rujuk kepada menteri kewangan dan perdana menteri, saya kata sambung.

“Betul Kota Raja (Datuk Seri Mohamad Sabu) kata terpaksa hentikan subsidi bulan Jun ikut keputusan lampau. Tambun kata sambung, apa masalahnya?,” katanya.

Sebelum ini, kerajaan menarik balik keputusan tidak meneruskan subsidi ayam dan telur yang diumumkan Kementerian Pertanian dan Keterjaminan Makanan (KPKM) di Dewan Rakyat.

Pada 8 jun lalu, Menteri KPKM, Mohamad Sabu dalam jawapan di Dewan Rakyat berkata tiada lagi subsidi ayam dan telur bermula 1 Julai depan bagi membolehkan Kementerian Perdagangan Dalam Negeri dan Kos Sara Hidup (KPDN) menilai serta mengawal harga barangan.

Kerajaan sekali lagi membuat pusingan U apabila menarik balik keputusan menghentikan penajaan JPA dalam bidang perubatan, pergigian dan farmasi yang diumumkan 8 Jun lalu di Dewan Rakyat.


Pua mulut celupar, kata Ka Siong selepas dilabel ‘pakatan korup’

Lagi pemimpin MCA menyelar kenyataan pemimpin DAP, Tony Pua yang melabel “pakatan korup” terhadap UMNO-Barisan Nasional (BN) semalam.

Presiden MCA, Datuk Seri Wee Ka Siong menyelar bekas bekas Setiausaha Publisiti DAP sebagai mulut celupar kerana mengeluarkan kenyataan biadab yang mengguris hati UMNO-BN.

“Saya selar Pua sebagai ‘mulut celupar’,” katanya menurut laporan FMT hari ini.

Ka Siong juga mempersoalkan niat kenyataan Pua semalam dan adakah beliau mengesyorkan Pakatan Harapan (PH) memerintah secara solo sekiranya ia menang Pilihan Raya Umum Ke-16 (PRU-16) nanti.

“Bukankah itu bermaksud BN akan dikhianati oleh PH? DAP akan ‘tikam belakang’?” katanya di Facebook.

“Kalau Pua dah mengkritik BN korup, kenapa pula DAP mahukan sokongan BN untuk tubuhkan kerajaan?” soal Ka Siong lagi yang juga naib pengerusi BN.

Beliau turut mengingatkan bahawa beberapa pemimpin DAP merupakan menteri dalam kerajaan perpaduan, yang tertubuh dengan sokongan BN.

Terdahulu, MCA mencabar Setiausaha Agung DAP Anthony Loke memecat Pua yang juga penasihat dasarnya.


PM perlu beri sedikit ketepatan bila PRU-15, bukan buat masa banjir: Muhyiddin

Datuk Seri Ismail Sabri Yaakob digesa tidak berdolak-dalik dan membuat rakyat berada dalam situasi tertanya-tanya bila pilihan raya umum ke-15 (PRU-15) diadakan, gesa Presiden Bersatu, Tan Sri Muhyiddin Yassin.

Muhyiddin berkata sepatutnya sebagai seorang Perdana Menteri perlu mengutamakan kepentingan rakyat yang akan mengalami kesusahan sekiranya PRU-15 diadakan semasa musim banjir dan tidak mengikut kehendak partinya semata-mata.

“Soal banjir, jangan andaikan banjir tak berlaku. Ada yang orang agak sinikal dengan kenyataan saya, tidak lain tidak bukan Datuk Seri Khaled Nordin, sekarang ini di Johor Bahru sudah banjir dah, kawasan Datuk Mat Maslan (Ahmad Maslan) pun dah banjir dah.

“So jangan duduk perli tak tentu arah. Tapi itu realitinya,” katanya semasa sidang media selepas merasmikan Mesyuarat Bahagian Bersatu Pagoh pagi ini.

Untuk rekod, media sebelum ini melaporkan bencana banjir berlaku di Johor Bahru dan Pontian sehingga beberapa pusat perpindahan sementara (PPS) terpaksa dibuka.

Muhyiddin yang juga Pengerusi Majlis Pemulihan Negara (MPN) itu berkata kerajaan tidak boleh mengambil mudah dengan bencana banjir yang bakal dihadapi negara kerana keadaan sudah berubah dan boleh menjadi lebih teruk berbanding sebelum ini.

“Keadaan situasi banjir yang terkini bukan banjir macam biasa dulu. Air yang lebih melimpah-limpah, rumah yang harta rosak, manusia nyawa terkorban.

“Takkan kita nak abaikan perkara itu. Bayangkan kalau ada pilihan raya, tengah-tengah pilihan raya hujan lebat, hari nak mengundi orang tak boleh keluar,” katanya lagi.

Muhyiddin menggesa Ismail Sabri supaya memberikan sedikit ketepatan berhubung bila tarikh PRU-15 akan diadakan tetapi ia mestilah tidak dibuat semasa musim banjir dan boleh juga diadakan pada tahun depan apabila sudah redah musim tengkujuh nanti.

“Sebaik mungkin bagi orang kata ketepatan, tidak bukan tidak lain Perdana Menteri beritahu bahawa kami tidak akan adakan pilihan raya sehingga tak lebih awal daripada bulan tiga (Mac) tahun depan… Boleh tak buat ini?” katanya lagi.

Tegas Muhyiddin, seorang Perdana Menteri tidak boleh mengutamakan pendirian partinya semata-mata dalam menentukan PRU-15 tetapi perlu juga memikirkan berhubung soal nyawa rakyat.

“Kita tahu dia (Ismail Sabri) tak nak buat begitu kerana ‘top five’ dia. Top five itu parti, top five dia kata mesti nak cepat. Apa sebab nak cepat? Orang tengah susah,” katnaya lagi.

Jelas Muhyiddin, beberapa negeri juga sudah membuat pendirian untuk tidak mengikut langkah kerajaan pusat untuk membubarkan Dewan Undangan Negeri (DUN) kerana mahu menumpukan kepada usaha menangani bencana banjir.

Mengambilkira faktor tersebut, Muhyiddin berkata langkah mengadakan PRU-15 hanya akan menyebabkan kerajaan terpaksa berbelanja lebih banyak selepas ini hanya semata-mata kerana mahu mengikut nafsu sekumpulan fanatik politik.

“an ada pula negeri-negeri yang beritahu dia tak akan bubar DUN… Ia bermakna SPR (Suruhanjaya Pilihan Raya) akan menanggung beban dekat dua bilion jika pilihan raya diadakan secara berasingan.

“Jadi bukankah lebih baik wang itu dibelanjakan untuk rakyat… Tunggulah sekejap, tidak lama lagi boleh buat PRU,” katanya lagi.


Tak semua pemimpin akar umbi akan hadir perjumpaan Zahid panggil pada Sabtu

UMNO sekali lagi akan mengadakan perjumpaan pada Sabtu ini atas jemputan Presidennya, Datuk Seri Ahmad Zahid Hamidi.

Perjumpaan ini kali kedua diadakan sepanjang minggu ini selepas semua Ketua-Ketua Bahagian dipanggil sehari sebelum Datuk Seri Najib Razak disabitkan bersalah dan dihukum penjara pada Selasa lalu.

Jemputan ke program pada Sabtu ini dijangka lebih besar kerana ia bukan sahaja menjemput Ketua-Ketua Bahagian tetapi ia dipanjangkan kepada semua pemimpin peringkat akar umbi sehingga Ketua-Ketua Cawangan juga dijemput dengan mesej ia bakal menjadi satu perjumpaan penting bagi menentukan hala tuju parti itu.

Sememangnya himpunan pada Sabtu ini amat penting kepada UMNO khususnya kepada Zahid kerana jika semakin lama pilihan raya umum ke-15 (PRU-15) dilengah-lengahkan, maka semakin hampir nasib sama menimpa Najib juga bakal berlaku kepada dirinya.

Tiada jalan pintas lain yang dimiliki untuk Zahid mengelak dirinya daripada dijatuhi hukuman sama seperti rakan karibnya, Najib itu. Hanya PRU-15 segera menjadi satu-satu jalan keluar jika tidak mahu episod Najib masuk penjara berulang kepada dirinya.

Bagaimanapun, terdapat laporan daripada dalam parti mendedahkan tidak semua Ketua-Ketua Bahagian UMNO akan turun ke perhimpunan yang akan diadakan pada Sabtu ini.

Sekiranya dewan yang menghimpunkan akar umbi pada Sabtu ini kosong dan lengang tanpa kehadiran ahli parti, ia pasti akan menghampakan Zahid kerana beliau memerlukan mandat yang kuat untuk meneruskan desakan supaya PRU-15 diadakan dengan segera.

Seorang Ketua Bahagian yang enggan namanya didedahkan memberitahu Agenda Daily, perjumpaan pada Sabtu untuk mendesak PRU-15 diadakan segera adalah sesuatu yang sia-sia dan tidak bermanfaat memandangkan parti itu sedang berdepan dengan skandal besar seperti isu kapal tak siap, Najib dipenjara dan isu harga barang yang masih membelenggu rakyat ketika ini.

Bagi pemimpin bahagian dari utara tanahair itu, UMNO akan membunuh diri sendiri sekiranya PRU diadakan pada masa terdekat dengan mengingatkan insiden sama seperti 1Malaysia Development Berhad (1MDB) boleh berulang semula.

“Najib sudah ke dalam (penjara), parti tidak kuat seperti sebelum ini… Najib sebelum ini banyak membantu parti dalam kembali memulihkan kekuatan parti dan belum pasti Zahid dapat melakukan perkara sama seperti Najib buat.

“Jika Zahid menganggap kejayaan sama seperti Pilihan Raya Negeri di Melaka dan Johor akan memihak kepada UMNO, ia mungkin satu kesilapan besar… Semasa PRN lalu, Najib yang banyak buat kerja dan memainkan peranannya dalam membantu jentera parti.

“Tanpa Najib di lapangan turun berkempen, ia adalah sesuatu yang berbeza sama sekali… Silap-silap UMNO akan tewas lebih teruk,” kata Ketua Bahagian yang ingin namanya dirahsiakan itu.

Namun, terdapat risiko yang perlu dihadapi Ketua-Ketua Bahagian yang tidak hadir pada Sabtu ini seperti pernah didedahkan oleh bekas Ahli Majlis Tertinggi, Datuk Seri Tajuddin Abdul Rahman iaitu berkemungkinan mereka tidak menerima watikah untuk menjadi calon PRU-15.

Tajuddin sebelum ini mendedahkan Ketua-Ketua Bahagian UMNO diugut tidak akan menerima watikah sekiranya tidak menuruti arahan Presiden parti.

Menurut Ketua Bahagian dihubungi dan memberitahu Agenda Daily sememangnya terdapat arahan yang tegas daripada Zahid jika tidak hadir semasa perhimpunan pada Sabtu namun ia belum pasti akan dapat menakutkan Ketua-Ketua Bahagian yang tidak sealiran dengan pendiriannya.

“Masih ada Ketua-Ketua Bahagian yang mula sedar mereka sedang dipergunakan untuk kepentingan peribadi individu tertentu… tidak semua sealiran dengan pandangan Presiden.

“Saya jangka tidak semua Ketua-Ketua Bahagian seluruh negara akan turun ke perhimpunan pada Sabtu ini… apa pun kita tunggu dan lihat sahaja lah siapa yang akan hadir pada Sabtu ini,” kata seorang lagi Ketua Bahagian yang dihubungi.

Semalam, Setiausaha Agung UMNO, Datuk Seri Ahmad Maslan mengesahkan jemputan rasmi kepada semua ahli akar umbi parti untuk turut serta dalam taklimat pada Sabtu ini.

Tanpa menjelaskan secara terperinci tujuan taklimat itu diadakan, katanya, ia berhubung “isu semasa terkini”.

Jemputan itu turut dipanjangkan kepada semua ahli jawatankuasa dan pimpinan UMNO bahagian yang ingin hadir.

Hadirin diminta berbaju merah Umno untuk menghadiri taklimat khas itu.

Dalam perkembangan lain, UMNO juga akan mengadakan satu mesyuarat Biro Politik malam tadi yang turut dihadiri Perdana Menteri Datuk Seri Ismail Sabri Yaakob.


Vaksin Covid-19 terlarut, terurai dalam darah selepas jalankan tugas

Timbul keraguan adakah selepas vaksin, swab test PCR secara automatik akan positif? Sebab secara teorinya vaksin itu mengandungi virus yang dimatikan atau antibodi Covid-19, jadi swab test akan jadi positif.

Ramai yang berfahaman begitu, tetapi tidak benar dan tidak tepat.

1. Bagi vaksin Covid-19 yang jenis mRNA, seperti Pfizer-BioNTech, bukan virus yang dilemahkan atau dimatikan, tetapi sejenis nukleitida sintetik untuk mengaruh pembentukan antibodi. Selepas menjalankan tugasnya, vaksin mRNA itu sendiri terurai dan larut dalam darah.

2. Bagi AstraZeneca dan Jannsen, jenisnya menggunakan virus lemah (Adenovirus) dan dicampur dengan spike protein virus Covid-19 (Vector Type). Selepas disuntik, vaksin AstraZeneca akan bertindak balas dengan sel darah putih bagi membentuk antibodi. Vaksin tersebut akhirnya ditelan oleh sel darah putih dan dikumuhkan.

3. Manakala jenis vaksin yang tidak aktif (inactivated) seperti vaksin Sinovac dan Sinopharm juga akan bertindak balas dengan sel darah putih. Akhirnya terbentuk antibodi. Virus yang tidak aktif itu tidak sesekali membiak atau merayap ke kerongkong. Mereka akan ditelan oleh sel darah putih dan dikumuhkan.

Swab PCR adalah mengesan wujudnya virus sama ada masih hidup atau mati. Jadi setelah cucuk vaksin, tidak sesekali akan positif PCR, kerana virus Covid-19 atau komponennya sudah tidak wujud. Jika berlaku juga kes positif bermakna seseorang itu dijangkiti oleh virus Covid-19 yang betul bukan dari vaksin.

Bagaimana pula dengan ujian antibodi?

Ujian antibodi pula mengesan kewujudan antibodi dalam tubuh. Tetapi kita tidak dapat ketahui dengan tepat sama ada antibodi itu terhasil dari jangkitan semula jadi virus Covid-19, atau dari vaksin. Tambahan pula alat ujian antibodi tersebut tidak khusus kepada antibodi spike protein atau Nukleokapsid Virus.

Bahkan spike protein pun banyak pula epitope dia (S1, S2, RBD up, RBD down, dan RBM). Kalau nak buat juga pengesanan antibodi, hanya dalam makmal besar bagi tujuan kajian sahaja. Kos pun mahal.

Itu tak bincang lagi bab sensitiviti dan spesificiti alat ujian antibodi. Pendeknya, tidak boleh digunakan untuk menentukan seseorang itu ada antibodi atau tidak.

Harap faham penerangan saya kerana tulis perkataan teknikal perubatan. Jangan keliru pula dengan tulisan antivaksin yang entah depa ceduk dari mana fakta.

Dr Suhazeli Abdullah
Pakar Perubatan Keluarga


Pandora Papers: BNM sedia bekerjasama kata Menteri Kewangan

Bank Negara (BNM) sedia bekerjasama dengan agensi penguatkuasa undang-undang untuk memantau dan menyiasat dokumen terkandung di dalam Pandora Papers yang membabitkan individu di negara ini.

Menteri Kewangan, Tengku Datuk Seri Zafrul Tengku Abdul Aziz berkata, BNM sebagai pihak berkuasa berwibawa sentiasa bersedia bekerjasama dan memanjangkan sokongan kepada agensi terbabit seperti Polis Diraja Malaysia (PDRM) serta yang berkaitan.

“Pemantauan berterusan, kalau ada mencurigakan, sentiasa dibuat agensi penguatkuasa undang-undang dan agensi pengawal selia Akta Pencegahan Pengubahan Wang Haram (AMLA).

“Maka kalau ada sebarang isu yang timbul, inilah agensi yang bertanggungjawab. Kalau ada perkara yang perlu disiasat, BNM sentiasa sedia bekerjasama,” katanya ketika menggulung perbahasan Rang Undang-Undang (RUU) Langkah-Langkah Sementara Bagi Pembiayaan Kerajaan (Penyakit Koronavirus 2019 (COVID-19) (Pindaan) 2021 di Dewan Rakyat, hari ini.

Beliau berkata demikian sebagai menjawab persoalan dibangkitkan beberapa Ahli Parlimen pembangkang termasuk Ketua Pembangkang, Datuk Seri Anwar Ibrahim ketika membahaskan RUU terbabit.

Anwar sebelum ini mengemukakan usul mendesak Dewan Rakyat membahaskan pendedahan dibuat Pandora Papers yang didakwa menyentuh individu berpengaruh di negara ini termasuk ahli politik.


Gempa Turkiye, Syria: Lebih 4,800 maut, 5,775 bangunan ranap

Misi menyelamat antarabangsa terus bergerak ke Turkiye dan Syria selepas salah satu gempa bumi paling kuat melanda wilayah itu dalam tempoh sekurang-kurangnya satu abad menyebabkan setakat ini lebih 4,800 orang terkorban, puluhan ribu cedera dan sebilangan penduduk yang tidak diketahui terperangkap dalam runtuhan.

Gempa awal pagi Isnin (6 Februari 2023) dengan puluhan lagi gegaran susulan meruntuhkan blok pangsapuri di Turkiye dan menimbulkan lebih banyak kemusnahan ke atas komuniti di sempadan Syria yang sudah musnah akibat perang selama sedekad.

Sekurang-kurangnya 3,381 orang disahkan maut di Turki, menurut agensi berita Anadolu, yang memetik Pihak Berkuasa Pengurusan Bencana dan Kecemasan.

Dengan jumlah kematian tertinggi datang dari Syria, angka terkini ialah 1,444, menjadikan jumlah keseluruhan dikedua0dua negara itu kepada 4,825 orang.

Pertubuhan Kesihatan Sedunia (WHO) pula memberi amaran jumlah kematian boleh meningkat kepada lebih daripada empat kali ganda angka ini, atau kira-kira 20,000, dalam beberapa hari akan datang.

Gempa pertama dengan ukuran 7.8 magnitud berlaku ketika orang ramai tidur, menjadikannya salah satu yang paling kuat di rantau ini dalam sekurang-kurangnya satu abad, dan menyebabkan banyak kematian.

Gegaran itu dirasai sejauh Cyprus dan Kaherah di Mesir. Pusat Seismologi Mediterranean Eropah (EMSC) berkata, data awal menunjukkan gempa besar kedua berukuran 7.7 magnitud dan berpusat 67 kilometer (42 batu) timur laut Kahramanmaraş, Turkiye, pada kedalaman 2 kilometer.

Lebih 7,800 orang telah diselamatkan di 10 wilayah, menurut Orhan Tatar, seorang pegawai pihak berkuasa pengurusan bencana Turkiye.

Setakat petang ini, 13,000 pekerja penyelamat, kebanyakannya sukarelawan, telah meninggalkan Istanbul untuk membantu kawasan terjejas, menurut organisasi berita Sabah, yang memetik gabenor Istanbul.

Ramai yang menuju ke Hatay, di mana, menurut laporan, orang ramai marah kerana kekurangan bantuan bagi menyelamatkan penduduk yang terperangkap di bawah bangunan.

Masa semakin suntuk untuk menyelamatkan ratusan keluarga yang masih terperangkap di bawah runtuhan bangunan yang musnah selepas gempa bumi di Syria.

Pada 1999, gempa bumi dengan magnitud yang sama melanda wilayah timur Laut Marmara yang berpenduduk padat berhampiran Istanbul, ia membunuh lebih daripada 17,000 orang.

Jumlah kematian boleh meningkat kepada lebih 20,000 orang, kata Catherine Smallwood, pegawai kecemasan kanan WHO untuk Eropah.

Puluhan negara, termasuk Malaysia, menghantar pasukan khas bagi membantu mencari dan menyelamat mangsa gempa bumi itu.

Setakat ini, Turkiye sendiri telah mengerahkan 24,400 anggota pencari dan penyalamat di kawasan gempa, sambil mengesahkan sebanyak 5,775 bangunan telah runtuh.

Bilangan penyelamat dijangka meningkat dengan ketibaan pasukan tambahan dari luar negara.

Pegawai agensi pengurusan bencana, Orhan Tatar memberitahu Associated Press pihaknya telah menerima 11,342 laporan mengenai bangunan runtuh, tetapi hanya 5,775 daripada laporan itu telah disahkan. – Agensi

Pasukan penyelamat menggali lubang dalam runtuhan bangunan di Sarmada di barat laut wilayah Idlib, Syria, selepas gempa bumi kuat semalam (6 Februari 2023). – Gambar AFP


Hospital Bukit Mertajam jadi Hospital Hibrid Covid-19

Jabatan Kesihatan Pulau Pinang menukar fungsi Hospital Bukit Mertajam (HBM) menjadi hospital hibrit Covid-19 pagi tadi susulan peningkatan kes di negeri itu sejak kebelakangan ini.

Ketua Pengarah Kesihatan Tan Sri Dr Noor Hisham Abdullah berkata jabatan itu telah melakukan perancangan dan persiapan rapi sejak enam hari lalu bagi menempatkan pesakit Covid-19 di HBM.

“Terdapat 72 katil dengan paip oksigen di hospital itu, yang dikhaskan untuk pesakit Covid-19, malah ia boleh dikembangkan hingga ke 120 katil apabila permintaan meningkat.

“HBM juga dapat menerima pesakit hemodialisis yang dijangkiti Covid-19 kerana semua wad dilengkapi dengan kemudahan hemodialisis di katil pesakit,” katanya.

Katanya, semua perkhidmatan kepakaran di HBM akan tetap diberikan meskipun kapasiti bagi pembedahan, obstetrik dan ginekologi serta pediatrik akan dikurangkan.

“Pesakit bukan Covid-19 pula akan dipindahkan ke hospital lain seperti di Hospital Kluster Seberang Perai sekiranya diperlukan,” katanya.


Saya guna 4 jin, jawapan KJ kepada kumpulan antivaksin

Susulan tindakannya memberi amaran keras kepada kumpulan antivaksin semalam, Menteri Kesihatan, Khairy Jamaluddin diserang oleh golongan itu di dalam laman sosial, termasuk miliknya.

Bagaimanapun, Khairy ‘melayan’ kumpulan terbabit dengan sindiran tajam setelah beliau dituduh memakai tangkal syaitan bagi melindungi dirinya.

Menjawab tuduhan antivaksin itu, Khairy yang mesra dengan panggilan KJ berkata:

“Salah. Saya guna 4 jenis jin vaccine untuk melindungi Malaysia. Jin Pfizer, AstraZeneca, Sinovac dan CanSino.”

Jawapan beliau di dalam laman Instagram hari ini turut mengundang ulasan netizen yang sesetengahnya berpendapat memang wajar kumpulan antivaksin dilayan demikian.

Semalam, beliau dengan tegas memberi amaran kepada kumpulan antivaksin bahawa mereka tidak akan menikmati apa-apa kelonggaran sebagaimana diberikan kepada individu lengkap divaksin.

Ketegasan beliau dinyatakan apabila memberi peringatan:

“Kita akan menyusahkan hidup kumpulan antivaksin supaya mereka berterusan tidak dibenarkan menikmati apa-apa kelonggaran seperti individu lengkap vaksinasi.”

“Ia mungkin agak kasar tetapi pendekatan kita juga adalah untuk ‘menyusahkan’ hidup mereka yang memilih untuk tidak divaksin.”

Sebelum itu, polis telah membuka dua kertas siasatan berhubung tuduhan dibuat kumpulan antivaksin yang mendakwa berlaku kematian dalam kalangan pelajar sekolah dan guru setelah menerima suntikan vaksin.


PRU: Calon Perikatan Nasional anak tempatan Gerik, Asyraf Wajdi bukan

Calon Barisan Nasional (BN) kerusi Parlimen Gerik Datuk Asyraf Wajdi Dusuki adalah calon luar, malah bukan berasal dari Perak, sekali gus bakal ditolak oleh pengundi tempatan dalam Pilihan Raya Umum Ke-15 (PRU-15), 19 November ini.

Malah, ketika nama Beliau diumumkan sebagai calon BN bagi Parlimen itu, kekecohan berlaku dalam kalangan ahli UMNO Bahagian Gerik, kerana mereka mahukan anak tempatan.

Laporan mengatakan beberapa pusat daerah mengundi BN juga ditutup kerana ramai yang tidak berpuas hati dengan pencalonan Asyraf Wajdi mewakili mereka kerana beliau bukan anak tempatan.

Veteran UMNO Datuk Seri Nazri Aziz yang turut menyifatkan Ketua Pemuda UMNO itu akan berdepan masalah dan kemungkinan kalah dalam saingan tiga penjuru.

Asyraf Wajdi akan berdepan calon Perikatan Nasional, Fathul Huzir Ayob dan Ahmad Tarmizi Mohd Jam daripada Pakatan Harapan (PH).

Pada PRU-14, BN menang dengan majoriti 5,528 undi mengalahkan calon PAS yang memperoleh 7,715 undi dan PH (6,353 undi).

Namun, berdasarkan gelombang rakyat yang mahukan perubahan selain menolak BN – susulan kemelut politik yang dicetuskan parti gabungan UMNO itu khususnya sejak 2020 hingga pemilihan calon PRU – BN dilihat akan tumbang.

Cabaran sengit datangnya daripada Perikatan Nasional – Fathul Huzir adalah anak tempatan Gerik yang berasal dari Felda Nenering – setelah gelombang kebangkitan rakyat mahukan sebuah kerajaan yang Prihatin, Bersih dan Stabil, dan dapat memajukan kawasan Parlimen Gerik.

“Pertama Gerik, ini kerana calonnya bukan daripada kawasannya, malah bukan daripada negeri (Perak). Dah tentu dia akan bermasalah kerana biasalah kita mahu calon tempatan,” kata Nazri yang tidak bertanding mempertahankan kerusi Parlimen Padang Rengas, kali ini.

Beliau berkata walaupun pengundi luar bandar biasanya berpegang kepada lambang, kerusi Parlimen Gerik bagi PRU-15 adalah kawasan ‘kelabu’ buat BN setelah beberapa penggal menguasai kawasan itu.

Kerusi kelabu bermakna kawasan parlimen yang mempunyai peluang 50-50. Sementara kerusi putih merupakan kawasan yang selamat dan kerusi ‘hitam’ membawa maksud peluang kemenangan yang tipis.

Selain itu, Nazri juga berpendapat BN hanya akan menang lapan kerusi daripada 24 kerusi Parlimen di Perak.

Sementara itu, Fathul Huzir mengajak pengundi, terutama anak muda, memberi sokongan kepada Perikatan Nasional pada PRU kali ini supaya dapat membentuk sebuah kerajaan yang Prihatin, Bersih dan Stabil.

Beliau turut mengingatkan pengundi termasuk, yang berada di luar kawasan, untuk pulang dan keluar beramai-ramai memberi mandat kepada Perikatan Nasional memerintah negara.

“Kepada penduduk Gerik, saya mengingatkan bahawa Perikatan Nasional walaupun hanya memimpin Kerajaan Pusat selama 17 tahun, tetapi berjaya menangani krisis terbesar dunia, sekali gus menunjukkan kemampuan Perikatan Nasional untuk mentadbir negara.

“Jika krisis besar seperti pandemik Covid-19 boleh ditangani oleh Kerajaan Perikatan Nasional, apa lagi jika ketika krisis. Maka, usaha boleh ditumpukan untuk memulihkan semula ekonomi rakyat dan negara.

“Beri peluang kepada Perikatan Nasional untuk memerintah negara demi generasi masa depan negara yang lebih cemerlang,” katanya sambil menyifatkan sebagai anak tempatan, beliau memahami kehendak penduduk Gerik.


Ayob jamin polis bersekongkol Geng Nicky diheret ke mahkamah

Polis percaya lebih ramai anggota dan pegawainya yang terbabit bersekongkol dengan sindiket jenayah terancang diketuai ahli perniagaan dalam buruan, Datuk Seri Nicky Liow Soon Hee.

Ketua Polis Johor, Datuk Ayob Khan Mydin Pitchay bagaimanapun berkata, senarai anggota dan pegawai terbabit dalam persekongkolan itu tidak akan diumum kepada awam.

“Insya-Allah kita akan tangkap, bila sudah lengkap nanti kita akan tangkap. Saya akan mengambil tindakan di bawah jenayah terancang. Ini yang paling tegas.

“Kami tengah kemas kini dan lengkapkan kertas siasatan. Saya kena pastikan semua kena cukup bukti dahulu, bagi kami masa,” katanya di Johor, hari ini.

Beliau berkata, 34 anggota dan pegawai sebagaimana diumumkan Ketua Polis Negara, Tan Sri Abdul Hamid Bador akan dikenakan tindakan mengikut akta berkaitan jenayah terancang.

Ayob berkata, beliau tidak akan menyerahkan kes membabitkan anggota dan pegawai polis itu untuk tindakan tatatertib oleh Jabatan Integriti dan Pematuhan Standard (JIPS) Bukit Aman.

Sebaliknya, beliau mahu memberi tumpuan untuk melengkapkan kertas siasatan dan membawa semua pegawai dan anggota terbabit ke muka pengadilan.

“Saya tidak akan serah pada JIPS untuk ambil tindakan. Saya hendak ambil tindakan bawah jenayah terancang. Bagi saya itu yang paling tepat, mudah, paling tegas untuk kita ambil tindakan,” katanya.

Ayob berkata, polis kontinjen Johor sudah menangkap 24 pegawai dan anggota pelbagai agensi penguatkuasa dalam Ops Benteng yang dilaksanakan sebelum ini.


Pasukan khas tangani inflasi beri kesan positif: Mustapa

Penubuhan Pasukan Khas Jihad Tangani Inflasi dilihat memberi kesan positif terutamanya membabitkan penurunan harga barangan kawalan di pasaran, kata Menteri di Jabatan Perdana Menteri (Ekonomi), Datuk Seri Mustapa Mohamed.

Beliau berkata penubuhan pasukan itu pada Jun lalu ternyata memberi kesan yang baik untuk menangani inflasi khususnya berkaitan penguatkuasaan seperti harga minyak masak dan sebagainya yang kini dilihat ada penurunan, lapor Bernama.

“Inflasi ini satu masalah yang dihadapi oleh dunia ketika ini. Alhamdulillah, setakat beberapa minggu ini kita dapati keadaan inflasi dunia dilihat reda sedikit dan ia mungkin akan memberi kesan yang baik kepada Malaysia,” katanya.

Beliau berkata demikian kepada pemberita selepas mengadakan lawatan bangunan guna sama Jabatan Persekutuan di Pejabat Pembangunan Negeri Kelantan dekat Tunjung, di sini hari ini.

Mengulas lanjut, Mustapa, yang juga ahli Pasukan Khas Jihad Tangani Inflasi, berkata, mesyuarat yang dilakukan sebanyak dua kali seminggu bagi membincangkan pelbagai isu dengan melibatkan pelbagai kementerian bersama pasukan itu menampakkan ia berfungsi dengan baik sekali.

Katanya, segala langkah dan tindakan yang diambil menerusi pasukan berkenaan dapat dilakukan secara lebih berfokus dan diberi perhatian yang khusus berbanding sebelum ini.

“Baru-baru ini juga, Perdana Menteri, Datuk Seri Ismail Sabri Yaakob ada menyebut bekalan ayam juga telah kembali stabil selain harga yang dijual juga lebih rendah daripada harga siling yang ditetapkan iaitu RM9.40 sekilogram.

“Selain itu, kerajaan juga sedang mempertimbangkan beberapa rayuan daripada pengusaha ternakan ayam untuk mengeksport semula ke negara Singapura. Bagaimanapun, perkara ini masih belum diputuskan dan ia akan dipertimbangkan oleh Kementerian Pertanian dan Industri Makanan,” katanya.


Kos haji bagi B40 kekal RM10,980 dengan RM400 juta peruntukan bantuan

Lembaga Tabung Haji (TH) meneruskan bantuan kewangan haji bersasar walaupun kos bagi menunaikan ibadah itu meningkat kepada RM30,850 seorang tahun ini berbanding RM28,632 pada tahun lalu.

Pengarah Urusan Kumpulan dan Ketua Pegawai Eksekutif TH, Datuk Seri Amrin Awaluddin, berkata sebanyak RM400 juta diperuntukkan bagi membiayai Bantuan Kewangan Haji (HAFIS) bersasar untuk jemaah haji bagi kumpulan berpendapatan rendah (B40) dan sederhana (M40) yang pertama kali menunaikan rukun Islam kelima itu, menurut laporan Bernama.

Beliau berkata kumpulan B40 akan menerima bantuan HAFIS sejumlah RM19,870 seorang atau 64 peratus daripada kos haji, manakala kumpulan M40 akan menerima bantuan sejumlah RM14,870 seorang atau 48 peratus daripada kos haji.

“Pada musim haji tahun ini, kadar bayaran haji untuk jemaah haji Muassasah bagi kumpulan B40 yang pertama kali menunaikan haji ditetapkan pada RM11,980 seorang. Ia meningkat sebanyak RM 1,000 berbanding tahun lepas.

“Walaupun ada peningkatan kos, namun kerajaan akan menanggung RM1,000 dan bakal haji kumpulan B40 hanya perlu membayar RM10,980 seorang, sama dengan kadar tahun lalu,” katanya pada sidang media, di sini, hari ini.

Turut hadir Pengarah Eksekutif Haji TH, Datuk Seri Syed Saleh Syed Abd. Rahman dan Pengurus Besar Pengurusan Haji TH, Nurrin Anuwar Shamsuddin.

Amrin berkata bagi seorang jemaah haji Muassasah yang pertama kali menunaikan haji dalam kumpulan M40, bayaran haji meningkat sebanyak RM3,000 kepada RM15,980 seorang, sementara bagi kumpulan berpendapatan tinggi (T20) mereka perlu menanggung kos haji sepenuhnya sebanyak RM30,850 seorang.

Dalam pada itu, beliau turut memaklumkan TH akan mengeluarkan Surat Tawaran Haji kepada 31,600 jemaaah haji bagi tahun 2023 bermula Rabu ini.

“Bakal jemaah perlu lulus pemeriksaan kesihatan sebelum menjawab surat tawaran tersebut dalam tempoh tujuh hari bekerja melalui aplikasi THiJARI atau untuk kes-kes tertentu boleh mengunjungi mana-mana cawangan TH yang berdekatan.

“Bagi pemilihan jemaah haji, TH akan mengutamakan bakal haji giliran tunai haji pada tahun 2020, dikuti dengan mereka yang giliran tunai haji pada tahun 2021 dan seterusnya tahun 2022 dan 2023,” katanya.

Katanya, bagi rayuan haji di luar giliran, jemaah perlu membayar kos penuh iaitu RM30,850 seorang, melainkan bagi individu yang membuat rayuan mahram atau bagi pembantu kepada jemaah yang berusia.

Katanya, setakat ini 3.8 juta pendeposit TH telah mendaftar dan menunggu giliran untuk menuaikan rukun Islam kelima berkenaan .


Harga barang dijangka terus catat peningkatan: MIDF

Inflasi makanan Malaysia dijangka kekal dalam aliran meningkat pada bulan-bulan akan datang berikutan kenaikan harga komoditi global, gangguan rantaian bekalan domestik serta penyusutan ringgit.

MIDF Amanah Investment Bank Bhd menerusi cabang penyelidikannya, MIDF Research berkata sebagai negara pengimport bersih makanan, Malaysia amat terdedah kepada sebarang kejutan global yang berkaitan dengan rantaian bekalan, lapor Bernama.

“Inflasi makanan global kekal tinggi terutamanya harga jagung, bijirin dan sayur-sayuran.

“Bagaimanapun, kami berpendapat tekanan inflasi secara keseluruhannya akan kekal stabil berikutan inflasi bahan api yang berada dalam aliran penurunan,” katanya dalam satu nota ekonomi hari ini.

Menurut bank pelaburan itu, penyusutan inflasi bahan api tersebut akan menampung kenaikan inflasi makanan dengan mengandaikan kerajaan mengekalkan had harga semasa minyak RON95 dan diesel.

“Dalam laporan kami ‘Oil Exports Rebound & Inflation Concerns,’ kami telah mengunjurkan bahawa inflasi keseluruhan Malaysia akan kekal di bawah 3.0 peratus biarpun sekiranya purata inflasi makanan pada +5.0 peratus manakala harga bahan api semasa pada paras sedia ada.

“Namun, jika purata inflasi makanan melonjak kepada 10.0 peratus, purata inflasi keseluruhan akan berada pada 4.6 peratus,” katanya.

Menurutnya, dalam senario buruk, purata inflasi keseluruhan diunjurkan pada 8.9 peratus sekiranya kerajaan memilih untuk mengapungkan harga bahan api manakala purata inflasi makanan pada 10.0 peratus.


Calon PH, BN Parlimen Padang Serai bercakaran isu tarik diri

Calon Pakatan Harapan (PH) dan Barisan Nasional (BN) bertelagah sesama sendiri berhubung siapa yang perlu menarik diri bertanding kerusi Parlimen Padang Serai pada Pilihan Raya Umum Ke-15 (PRU-15) yang akan diadakan 7 Disember depan.

Ini kerana kedua-dua parti itu telah bergabung membentuk Kerajaan Pusat, tetapi masing-masing tetap meletakkan calon di kerusi berkenaan. Hari mengundi kerusi Parlimen itu ditangguhkan daripada 19 November lalu susulan kematian calon PH.

Calon BN Datuk C Sivaraj ketika mengulas permintaan calon PH Dr Mohamad Sofee Razak agar MIC memberi laluan mudah kepadanya, menyifatkan adalah tidak adil baginya untuk berbuat demikian.

Sebaliknya Sivaraj berkata Mohamad Sofee yang sepatutnya memberi peluang kepadanya menang di kerusi tersebut kerana dia telah memberi khidmat di kawasan itu selama tiga tahun.

“Saya telah bekerja di sini sejak tiga tahun lalu manakala Sofee baru tiba di sini sehari sebelum hari penamaan calon (24 November).

“Jadi adalah tidak adil untuk meminta saya memberi laluan kepada Sofee hanya kerana BN memberi laluan kepada calon PH di DUN (Dewan Undangan Negeri ) Tioman. Itu bukan masalah saya,” katanya menurut Sinar.

Sivaraj berkata calon PH perlu memberi laluan kepadanya untuk bersaing dengan calon Perikatan Nasional di kerusi Parlimen itu.

“Jika dia (Sofee) bersetuju bahawa PH dapat membentuk kerajaan Persekutuan dengan bantuan BN, adalah lebih bijak dia memberi laluan kepada kita supaya BN dapat berlawan terus dengan Perikatan Nasional.

“Tidak adil anda minta saya beri laluan. Itu tidak logik. Saya tidak akan sesekali bersetuju dengan permintaan itu,” katanya.

Sebelum ini media melaporkan Mohamad Sofee yang juga Setiausaha PKR Kedah menaruh harapan agar BN berkompromi untuk mereka berdepan secara satu lawan satu dengan Perikatan Nasional.


Peguam Rosmah tak panggil Najib sebagai saksi dalam kes rasuah solar

Datuk Seri Najib Razak tidak dipanggil untuk dijadikan saksi pembelaan dalam kes rasuah solar melibatkan isterinya, Datin Seri Rosmah Mansor di Mahkamah Tinggi Kuala Lumpur.

Pasukan pembelaan Rosmah membuat keputusan untuk tidak memanggil suami tertuduh atas alasan mereka menyusun semula strategi, kata peguambelanya dalam hujahan bertulis.

“Bagaimanapun, pada 10 Januari lalu, peguam bela Datuk Jagjit Singh telah memaklumkan kepada mahkamah bahawa pembelaan memutuskan menyusun semula strategi selepas membincangkan merit memanggil Najib dan memilih tidak memanggil kerana buktinya hanyalah bersifat menyokong.

“Ketua pasukan pendakwaan Datuk Seri Gopal Sri Ram berkata pihaknya tidak mempunyai isu dengan keputusan itu untuk tidak memanggil Najib kerana ia adalah prerogatif pembelaan berbuat demikian,” kata pembelaan dalam hujahan bertulisnya yang difailkan di Mahkamah Tinggi pada 29 Mac lalu.

Mereka turut menambah ia adalah hak prerogatifnya sama ada untuk memanggil Najib atau tidak.

Peguam itu berkata, terdapat bukti yang kukuh daripada saksi pendakwaan yang menyokong pembelaan Rosmah dan keterangan daripada saksi pembelaan untuk menimbulkan keraguan munasabah dalam kes pendakwaan.

Untuk rekod, Rosmah, 70, didakwa meminta RM187.5 juta daripada bekas pengarah urusan Jepak Holdings Sdn Bhd, Saidi Abang Samsudin, melalui bekas pembantunya Rizal Mansor, sebagai dorongan untuk membantu syarikat itu mendapatkan projek solar untuk sekolah luar bandar di Sarawak.

Beliau juga didakwa menerima rasuah berjumlah RM5 juta daripada Saidi, melalui Rizal di Seri Perdana, Putrajaya pada 20 Disember 2016.

Rosmah dikatakan telah menerima RM1.5 juta lagi daripada Saidi di Jalan Langgak Duta, di sini, pada 7 Sept 2017.

Pendakwaan telah memanggil 23 saksi dan dua pihak pembelaan manakala esok ditetapkan hujahan lisan di hadapan Hakim Zaini Mazlan.


Zahid cakap lain, Ismail Sabri kata lain tapi nak salahkan pak lebai

Datuk Seri Ismail Sabri Yaakob hari ini berkata Barisan Nasional (BN) akan mengutamakan kemenangan pada Pilihan Raya Umum (PRU-15) akan datang sebelum melayan perbincangan mengadakan pakatan politik dengan mana-mana pihak.

Bagaimanapun, Naib Presiden UMNO itu menegaskan sebarang keputusan berhubung kerjasama dengan parti politik lain di luar BN akan dibuat mengikut budi bicara majlis tertingginya.

“Apa-apa sahaja mengenai kerjasama politik mesti diputuskan oleh parti… sesiapa sahaja, tidak kira sama ada Bersatu atau PAS yang mahu bekerjasama dengan kita, ia mesti diputuskan oleh parti dan akan dibawa ke mesyuarat majlis tertinggi parti.

“Kita perlu menang pilihan raya umum dan barulah kita boleh bercakap mengenai kerjasama atau membentuk pakatan,” katanya kepada pemberita selepas melancarkan Karnival Keusahawanan dan Koperasi Keluarga Malaysia di Kuala Selangor, menurut laporan Malay Mail.

Sudah tentulah kenyataan yang beliau katakan itu terbit daripada anggapan hasil keputusan PRU-15 – dijangka diketahui pada malam 19 November depan – di mana sekiranya BN gagal menubuhkan kerajaan baharulah mereka akan mencari rakan politik.

Bagaimanapun, kenyataan Naib Presiden UMNO itu menyanggah apa yang disebut oleh ketua nombor satu beliau Datuk Seri Ahmad Zahid Hamidi yang mengatakan BN menolak sebarang bentuk rundingan bersama PAS selepas PRU-15, dengan menganggap parti itu sebagai kawan yang tidak setia.

Melabelkan PAS adalah parti ‘pak lebai’, bekas Timbalan Perdana Menteri yang sedang menghadapi 87 pertuduhan jenayah, termasuk rasuah, mengatakan pemimpin PAS dilihat sering berubah-ubah dalam menentukan pendirian, dan percakapan, selain turut menggunakan ayat al-Quran dan hadis yang ditafsir oleh mereka sendiri.

Memetik laporan BH semalam (19 Oktober 2022), Pengerusi BN itu pada Program Solidariti Kestabilan dan Kemakmuran di Dataran Serdang, Bandar Baharu, Kedah berkata:

“Kita jangan pedulikan pak lebai bersama kita (BN) atau tidak, pak lebai petang cakap lain, malam cakap lain. Dia kata kita durian mentah belum masak, ingat pak lebai ada durian tak cukup masak gugur, takut kena kepala pecah.

“Apabila ada situasi politik baharu mereka keluar fatwa baharu, bila untuk dirinya keluar fatwa baharu, bila nak salahkan orang keluar. Guna ayat al-Quran dan hadis yang maknanya tetap sama, tetapi ditafsir berlainan. Cukuplah pak lebai, bertaubatlah cepat.”

“Mereka beritahu tunggu lepas pilihan raya kita runding, BN jawab dengan cepat pilihan raya belum lagi kita sedang menghadapi realiti ketika ini. Jangan runding lepas pilihan raya, kita bukan riak, sombong, takut atau pengecut. Rakyat sudah sedar dan akan beri kepercayaan semula kepada BN.

“Ketika itu apabila kita berjaya bentuk kerajaan, baharu ada orang terhegeh-hegeh hendak jumpa kita, kita akan cakap cukup sampai di sini dan semua sudah terlambat.”

Menilai kenyataan Zahid dan Ismail Sabri yang bertentangan satu sama lain itu memperlihatkan presiden UMNO seolah-olah membuat keputusan sendiri, sedangkan naib presidennya menyatakan sebarang keputusan kerjasama mesti melalui majlis tertinggi parti.

Dan, sekiranya tidak mahu bekerjasama dengan PAS atau Bersatu bagi membentuk kerajaan selepas PRU-15 ini, adakah Zahid sedia bekerjasama dengan parti cikgunya? Tidak mustahil kerana sejarah telah membuktikannya.

Terdahulu hari ini, Suruhanjaya Pilihan Raya mengumumkan hari pengundian PRU-15 adalah pada 19 November, dengan pengundian awal (15 November), dan hari penamaan calon (5 November).

Seramai 21,173,638 pemilih layak mengundi pada PRU-15 ini yang melibatkan 222 kerusi Parlimen dan 117 kerusi Dewan Undangan Negeri (DUN) melibatkan Perlis (15 kerusi), Pahang (42) dan Perak (59), serta Sabah (satu – PRK DUN Bugaya).


UMNO ajak lupakan kisah lalu selepas pendedahan Tajuddin

UMNO dilihat cuba memadam kisah-kisah yang didedahkan bekas Ahli Majlis Tertinggi (MT) Datuk Seri Tajuddin Abdul Rahman, termasuk berhubung sokongan kepada Presiden PKR Datuk Seri Anwar Ibrahim bagi jawatan Perdana Menteri (PM).

Terbaharu, Ketua Penerangan UMNO Shahril Sufian Hamdan mengajak pemimpin dan ahli parti itu melupakan peristiwa lampau dan tidak memperbesar-besarkannya hingga memberi keuntungan kepada pembangkang.

Beliau berkata demikian ketika mengulas kenyataan Tajuddin bahawa pemimpin tertinggi parti itu pernah mengisytiharkan sokongan kepada Anwar tahun lalu sedangkan parti itu terus melaungkan ‘No DAP, No Anwar’.

“Cerita lama tak perlu diungkit dan ditokok tambah. Hadir dalam mana-mana perjumpaan tak semestinya bermakna menyokong apa-apa gerakan. Presiden sendiri lebih tahu dan sudah lama tahu tentang hal ini dan biarlah beliau yang mengadili,” kata Shahril dalam satu kenyataan.

Mengingatkan ahli supaya tidak terpengaruh dengan dakwaan Tajuddin bahawa pemimpin tertinggi parti itu menyokong Anwar, Shahril juga meminta supaya semua pihak bertenang serta bersatu supaya pihak lawan tidak menggunakan kenyataan Ahli Parlimen Pasir Salak itu sebagai peluang untuk menyerang UMNO.

“Ramai yang sedang memberi komentar dan spekulasi tentang keadaan dalaman parti UMNO. Sudah tentu yang paling gembira mendengar dakwaan-dakwaan tersebut adalah pihak lawan.

“Segala dakwaan ini menjadi peluru untuk terus menyerang UMNO. Naratif lawan akan jadi mudah – “bagaimana UMNO hendak jual kestabilan kalau dalam UMNO sendiri tak berpadu?.

“Hari-hari adu domba dan mesej tular melabel si polan kluster Putrajaya, si polan kluster PWTC. Spekulasi tak henti-henti yang ini akan kena pecat yang itu akan kena pecat.

“Yang ini akan jadi calon yang itu takkan jadi calon. Ada yang tembak Presiden ada yang tembak PM. Cybertrooper UMNO digerakkan untuk serang orang UMNO sendiri,” katanya.

Semalam, Tajuddin mendedahkan pelbagai kepincangan di dalam UMNO, termasuk mengatakan presiden parti Datuk Seri Ahmad Zahid Hamidi berbohong mengenai laungan “No DAP No Anwar” sedangkan pemimpin atasan parti memberi sokongan kepada Anwar untuk jawatan PM.

Menurut Tajuddin, Zahid juga sebenarnya mempunyai cita-cita mahu menjadi PM, dan penamaan Datuk Seri Ismail Sabri Yaakob sebagai PM dan “poster boy” Barisan Nasional (BN) sebenarnya hanya umpan supaya disegerakan Pilihan Raya Umum Ke-15 (PRU-15).

“Tak boleh pakai cerita poster boy ini semua, ini semua umpan… umpan kepada PM supaya dia bersetuju mengadakan pilihan raya (segera). Bila ada pilihan raya, dia (Zahid) masih nak bertanding, jadi Presiden parti, kalau menang UMNO, tak menang pun tapi UMNO jadi parti komponen utama dalam kerajaan baharu, dia lah jadi PM,” kata Tajuddin.


Siasatan ke atas Sanusi episod hitam dalam negara, kata PAS

PAS menganggap siasatan ke atas pemimpinnya sebagai episod hitam dalam amalan demokrasi negara selain bercanggah dengan prinsip kebebasan bersuara.

Ketua Penerangan PAS Pusat, Khairil Nizam Khirudin berkata Pengarah Pilihan Raya PAS Pusat, Datuk Seri Muhammad Sanusi Md Nor yang juga Menteri Besar Kedah hanya menyuarakan fakta sejarah mengenai kedudukan Pulau Pinang.

“Jelas tindakan siasatan ke atas Menteri Besar Kedah ini satu lagi episod hitam dalam sejarah demokrasi negara, apatah lagi ketika kerajaan PH-UMNO melaungkan kononnya kebebasan bersuara,” katanya dalam satu kenyataan, hari ini.

Meskipun beliau akui pihak berkuasa berhak menjalankan siasatan ke atas Sanusi namun Khairil mendakwa langkah kerajaan sekarang menunjukkan mereka takut kepada isu tersebut.

Beliau yang juga Ahli Parlimen Jerantut turut menyebut nama bekas perdana menteri, Tun Dr Mahathir Mohamad sebagai hujah menyokong kenyataan dibuat Sanusi mengenai kedudukan Kedan dan Pulau Pinang.

“Kenyataan ini juga dijelaskan oleh bekas perdana menteri Malaysia, Tun Dr Mahathir Mohamad,” katanya.

Mengulas lanjut, Khairil berkata apabila ada pihak membayar pajakan tanah kepada pihak yang lain, ia membuktikan tanah tersebut bukan milik pembayar pajak.

Baru-baru ini Sanusi dilaporkan berkata, beliau sedia disiasat polis berhubung dakwaannya bahawa Pulau Pinang adalah hak Kedah dan negeri diterajuinya itu hanya mempunyai sempadan dengan Perak dan Perlis.

Sebelumnya, Pengerusi DAP Kebangsaan, Lim Guan Eng menggesa rakyat Pulau Pinang membuat laporan polis terhadap kenyataan Sanusi itu yang disifatkannya sebagai tidak menghormati Perlembagaan Persekutuan.

Dalam pada itu, Perdana Menteri Datuk Seri Anwar Ibrahim pada 6 Jun berkata kerajaan menyerahkan kepada Jabatan Peguam Negara untuk menentukan tindakan wajar diambil ke atas Sanusi.

Semalam Bukit Aman mengambil keterangan daripada Sanusi ekoran beberapa laporan polis yang dibuat ke atasnya.


Individu terima dos penggalak penyumbang tertinggi kes harian

Jumlah jangkitan baharu Covid-19 di seluruh negara dalam tempoh 24 jam semalam (Selasa, 21 Jun 2022) turun sedikit kepada 1,921 kes, berbanding 2,093 yang dicatat pada Isnin.

Jumlah kes baharu itu menjadikan kumulatif positif sejak Januari 2020 sebanyak 4,544,626 kes, dengan 4,482,734 pesakit telah sembuh, termasuk 1,716 yang pulih semalam.

Menurut rekod sejak Februari lalu jumlah individu yang menerima dos penggalak vaksin Covid-19 didapati lebih tinggi berbanding dengan yang menerima dua dos dan mereka yang tidak mengambil vaksinasi.

Semalam sahaja, daripada jumlah jangkitan baharu itu, 1,420 kes melibatkan individu yang telah menerima suntikan dos penggalak vaksin Covid-19; penerima dua dos (339 kes); individu tidak divaksinasi (141 kes); dan penerima belum lengkap vaksinasi (21 kes).

Kementerian Kesihatan (KKM) juga memaklumkan sehingga semalam sebanyak 26,155 kes Covid-19 masih aktif, meningkat daripada 25,952 kes yang direkodkan pada Isnin.

Pesakit yang masih menjalani kuarantin di rumah juga naik semula kepada 25,059 kes berbanding 24,929 pada Isnin, manakala jumlah yang ditempatkan di PKRC kekal dengan 15 pesakit.

Sementara itu, jumlah individu yang menerima rawatan di hospital akibat Covid-19 sehingga semalam naik 985 pesakit pada Isnin kepada 1,052 semalam.

Jumlah pesakit yang dimasukkan ke unit rawatan rapi juga turut meningkat kepada 29 individu berbanding 23 pada Isnin, dengan 20 daripadanya memerlukan alat bantuan pernafasan.

Berikut adalah pecahan kes harian semalam serta kumulatif positif sejak 2020 mengikut negeri:

Sementara itu, KKM turut memaklumkan dua pesakit meninggal dunia di fasiliti kesihatan akibat komplikasi Covid-19 semalam.

Kes kematian itu masing-masing dilaporkan di Johor dan Selangor.

Jumlah itu menjadikan kumulatif kematian sejak Mac 2020 hingga semalam meningkat kepada 35,737 kes, termasuk 7,579 kematian di luar fasiliti kesihatan atau dikategorikan sebagai ‘brought in death’.


Kerajaan PH, BN mula bertindak zalim, penganiayaan: Muhyiddin

Kerajaan Pakatan Harapan-Barisan Nasional (PH-BN) semakin cemas berdepan dengan masalah besar dihadapi rakyat sekarang ini, selain tidak tahu untuk menguruskan negara, kata Pengerusi Perikatan Nasional (PN), Tan Sri Muhyiddin Yassin.

Beliau berkata disebabkan keadaan itu berterusan dan tahu ianya akan menjadi lebih teruk, maka cara yang mudah dilakukan ialah mengambil tindakan zalim.

“Kita sedar dia (kerajaan PH-BN) menghadapi masalah besar. Tak reti (tahu) nak menguruskan negara dan dia ada rasa yang agak cemas. Yang kalau berterusan dan kalau mereka tak nak membantu maka pasti keadaan rakyat akan bertambah teruk lagi.

“Cara yang mudah untuk menyelesaikan masalah mereka ialah mengambil tindakan zalim. Bunuh semua parti pembangkang yang ada supaya hanya mereka saja yang ada.

“Saya harap rakyat sedar dan faham bahawa negara kita berdepan dengan satu situasi yang agak teruk… kezalimannya berterusan. Saya tak tahu bila (kezaliman itu) akan berhenti.

“Sepatutnyalah mereka berhenti daripada sikap yang tidak bertanggungjawab, fitnah yang berleluasa, tindakan zalim yang mereka lakukan terhadap kita (Perikatan Nasional). Dan sewajarnya sistem demokrasi yang ada di negara kita ini dapat dipertahankan,” kata Presiden Bersatu itu

Presiden Bersatu itu berkata demikian pada Ceramah Perdana: Solidariti Menentang Kezaliman, anjuran Perikatan Nasional (PN) di Dewan Dato’ Ustaz Fadzil Noor, Taman Melewar, Kuala Lumpur, malam tadi (11 Mac 2023).

Bukan setakat melakukan kezaliman, malah Muhyiddin yang juga bekas Perdana Menteri kelapan berkata, kerajaan PH-BN juga melakukan penganiayaan terhadap rakyat, terutama peneroka Felda apabila penghapusan hutang telah dibatalkan.

Menurutnya kerajaan PN yang mentadbir negara sebelum ini telah menghapuskan hutang peneroka sebanyak RM8.3 bilion.

“Baru-baru ini dibuat keputusan iaitu membatalkan penghapusan hutang peneroka. Kita waktu PN dulu kita buat keputusan untuk hapuskan RM8.3 bilion hutang peneroka.

“Peneroka Felda hampir 100 peratus orang Melayu. Kalau ada pun di situ Cina dia pun layak dan baru-baru ni dalam Parlimen dia buat keputusan ataupun diumum oleh menteri dia (Datuk Seri Azalina Othman Said daripada UMNO).

“Dia kata kerajaan yang ada hari ni membatalkan keputusan untuk menghapuskan hutang itu. Bukankah aniaya tu.

“Saya cabar dalam Parlimen. Kenapa batalkan… oh pasal mereka tak bayar hutang… aliran wang tunai Felda merosot dan tak cukup. Macam mana soal aliran wang tunai? Pasal bila orang dah hutang lama dah lapok, mana ada aliran wang tunai.

“Sebab itu bila kita ambil tindakan menghapuskan RM8.3 bilion, kerajaan bagi jaminan… keluarkan sukuk Islam sebanyak RM9.9 bilion bagi pada Felda.

“Ini (batal hapus hutang) satu penganiayaan. Jadi jelas nyata di hadapan kita, tindakan kerajaan Pakatan Harapan, Barisan Nasional adalah suatu tindakan yang bodoh. Yang tak dapat membantu membela nasib rakyat.

“Apa lagi kalau nak melaksanakan janji-janji dia yang telah tersenarai dalam manifesto pilihan raya yang lepas,” katanya.


Kes rasuah, pengubahan wang haram Abdul Azeez ditangguh

Pasukan pembelaan bekas Pengerusi Tabung Haji Datuk Seri Abdul Azeez Abdul Rahim berjaya dalam permohonan penangguhan prosiding perbicaraan tiga pertuduhan rasuah dan 10 pertuduhan pengubahan wang haram yang dihadapinya hari ini.

Mahkamah Tinggi membuat keputusan tersebut sementara menunggu keputusan rayuan berhubung pembatalan kesemua pertuduhan itu di Mahkamah Rayuan.

Hakim Datuk Muhammad Jamil Hussin membuat keputusan itu selepas mendapati terdapat keadaan luar biasa yang mewajarkan mahkamah menggunakan budi bicara untuk menggantung prosiding perbicaraan di Mahkamah Sesyen.

“Selepas mempertimbangkan hujahan pihak peguam dan mengambil kira pendakwaan juga tidak membantah permohonan itu, mahkamah dengan ini membenarkan permohonan pemohon (Abdul Azeez).

“Mahkamah juga menimbang prinsip undang-undang dalam satu permohonan untuk penggantungan prosiding (bicara). Di dalam kes ini, terdapat keadaan luar biasa yang mewajarkan mahkamah untuk menggantung prosiding perbicaraan di Mahkamah Sesyen sehingga pelupusan dan penyelesaian rayuan pemohon di Mahkamah Rayuan,” katanya.

Pada 12 Mac lalu, Hakim Muhammad Jamil menolak permohonan Abdul Azeez untuk membatalkan kesemua 13 pertuduhan yang dihadapinya selepas mendapati kesemua pertuduhan itu tidak cacat dan berlandaskan peruntukan undang-undang.

Abdul Azeez memfailkan rayuan berhubung keputusan itu di Mahkamah Rayuan pada hari sama (12 Mac) dan permohonan untuk menggantung prosiding perbicaraan di Mahkamah Sesyen di sini difailkan pada 8 April lepas.

Terdahulu, peguam Amer Hamzah Arshad yang mewakili Abdul Azeez dalam hujahannya berkata pihak pendakwaan tidak mempunyai sebarang bantahan terhadap permohonan itu dan sekiranya rayuan anak guamnya berjaya, ia menjimatkan masa dan kos Mahkamah Sesyen yang mendengar kes tersebut.

“Memandang pihak pendakwa tidak membantah permohonan penangguhan itu, menunjukkan bahawa mereka menghormati proses dinamik prosding dan tidak ada prasangka dalam kes ini,” katanya.

Pengurusan kes di Mahkamah Rayuan ditetapkan pada 8 Jun depan.

Timbalan Pendakwa Raya Adam Mohamed kemudian berkata pihak pendakwaan telah mendapat arahan daripada Jabatan Peguam Negara untuk tidak membantah terhadap permohonan itu.

Sementara itu, Adam ketika ditemui pemberita selepas prosiding berkata setakat ini seramai tujuh saksi pendakwaan telah dipanggil memberi keterangan dalam perbicaraan yang bermula 19 Ogos tahun lepas.

Abdul Azeez, 54, menghadapi tiga pertuduhan menerima rasuah berjumlah RM5.2 juta berhubung projek jalan raya di Perak dan Kedah serta 10 pertuduhan pengubahan wang haram melibatkan jumlah keseluruhan RM13.9 juta yang didakwa diterima daripada syarikat Menuju Asas Sdn Bhd.

Dia dituduh melakukan kesalahan itu di CIMB Bank, Jalan Tun Perak di Kuala Lumpur pada 8 Dis 2010 dan di Affin Bank, Pusat Bandar Puchong, Selangor pada 13 Jun 2017 dan 10 April 2018, manakala kesalahan pengubahan wang haram dilakukan di kawasan Lembah Klang antara 8 Mac 2010 dan 30 Ogos 2018.


Kes menular, hospital di Indonesia tutup pintu kepada pesakit Covid

Pihak berkuasa kesihatan Indonesia menutup Hospital Umum Wilayah Papua Barat mulai hari ini kerana tidak dapat lagi menampung jumlah pesakit Covid-19 yang semakin meningkat, tatkala kes di seluruh negara itu terus mencatat angka lebih 30,000.

Memetik laporan Antaranews, Pengarah hospital itu Arnold Tiniap mengesahkan tindakan yang diambil.

“Terdapat 111 pesakit Covid-19 yang sedang dirawat. Kami terpaksa menutup sementara kerana tiada adal lagi ruang untuk menempatkan pesakit. Tambahan pula kami perlu menyediakan bilik untuk 20 kakitangan yang telah terdedah kepada virus itu,” katanya.

Tiniap juga memberitahu bekalan oksigen di hospital itu untuk kes sederhana dan teruk juga semakin berkurangan tetapi masalah ini kini sedang diatasi.

Indonesia hari ini terus merekodkan jangkitan harian melebihi 30,000 apabila mencatatkan 38,391 kes baharu dan 871 kematian dalam tempoh 24 jam, berbanding kes positif terburuk sebanyak 38,391 semalam.

Jumlah kematian harian tertinggi pernah direkodkan negara itu adalah pada Rabu lalu membabitkan 1,040 pesakit.

Tetapi keadaannya akan menjadi jauh lebih buruk, dengan pemerintah republik itu sendiri mengunjurkan dalam senario terburuk, jangkitan harian boleh mencecah lebih 40,000 hingga 70,000.

Media sosial pula dipenuhi dengan permintaan panik untuk tangki oksigen dan ucapan takziah kepada keluarga mangsa, termasuk tokoh terkenal seperti saintis terkemuka Novilia Sjafri Bachtiar, yang mengetuai ujian klinikal vaksin Sinovac buatan China di Indonesia.

Pengkritik menyalahkan Presiden Joko Widodo dan pemerintahnya kerana keengganan mereka untuk melakukan penutupan skala besar yang ketat atau ‘total lockdown’, sebaliknya memilih sekatan zon berskala kecil bagi melindungi sektor ekonomi penduduknya.

Walaupun banyak kes dilaporkan sejak cuti Hari Raya Puasa pada Mei lalu – kebanyakannya disebabkan oleh pergerakan meluas ke seluruh kepulauan dan penularan varian Delta – republik itu hanya melaksanakan langkah-langkah darurat pada 3 Julai hingga 20 Julai, namun terhad kepada Pulau Jawa dan Bali.


Saksi kes dera Bella akui rakam bukti, buat laporan polis

Rakaman melibatkan remaja Sindrom Down dikenali sebagai Bella dibuat bagi membuktikan wujud berlaku penderaan terhadap penghuni Rumah Bonda, kata seorang saksi m.

Saksi tersebut Zurianty Sudin, 39, memberitahu Mahkamah Sesyen Kuala Lumpur rakaman itu dilakukan di sebuah unit kondominium di Wangsa Maju, tahun lalu dan menafikan berniat membocorkan atau menyebarkan rakaman video itu dalam media sosial bertujuan menarik perhatian umum.

Malah, Zurianty berkata dua laporan polis itu dibuat bagi memastikan Pengasas Rumah Bonda, Siti Bainun Ahd Razali yang juga rakan karibnya, ditangkap.

Laporan polis pertama dibuat pada 24 Jun 2021 manakala laporan kedua pada 1 Julai 2021.

“Saya hanya berkawan baik dengan Siti Bainun sehingga Jun 2021, tiada pergaduhan atau perbalahan dengannya.

“Tiada dendam, dengki atau niat jahat tapi saya tidak mahu terus dibohongi, diperbodohkan dan diberikan alasan tidak munasabah oleh dia (Siti Bainun),” katanya sebagai saksi pendakwaan pertama hari ini.

Perbicaraan di hadapan Hakim Izralizam Sanusi bersambung Isnin.

Siti Bainun, 30, didakwa sebagai orang yang dipertanggungjawab untuk menjaga kanak-kanak perempuan berusia 13 tahun telah mengabaikan iaitu dengan menyebabkan kanak-kanak itu mengalami kecederaan fizikal dan emosi.

Kesalahan itu didakwa dilakukan di sebuah unit rumah kondominium di Seksyen 10, Wangsa Maju di sini antara bulan Februari dan Jun 2021.

Tertuduh didakwa mengikut Seksyen 31(1)(a) Akta Kanak-Kanak 2001 dan boleh dihukum di bawah seksyen sama.

Hukuman bagi seksyen itu memperuntukkan denda maksimum RM50,000 atau penjara maksimum 20 tahun atau kedua-duanya jika sabit kesalahan.

Pada 25 November 2021, Siti Bainun turut mengaku tidak bersalah atas pertuduhan menganiaya remaja sama sehingga menyebabkannya mengalami kecederaan fizikal dan emosi  pada tempat dan tarikh sama.


DUN Sabah lulus usul naik gaji Ketua Menteri dan semua wakil rakyat

Usul menaikkan gaji Ketua Menteri, Ahli Dewan Undangan Negeri (ADUN) dan anggota pentadbiran negeri yang lain diluluskan dengan majoriti bersetuju dengan keputusan tersebut.

Semasa sidang Dewan Undangan Negeri, usul untuk Rang Undang-Undang Anggota Pentadbiran dan Ahli Dewan Undangan (Saraan) (Pindaan) 2022 dicadangkan Ketua Menteri Datuk Seri Hajiji Noor itu telah diluluskan dengan suara terbanyak.

Dengan kelulusan itu, saraan Ketua Menteri yang sebelum ini RM23,595 sebulan dinaikkan kepada RM33,033; Timbalan Ketua Menteri RM20,872.50 (RM29,221.50); Menteri RM16,335 (RM22,869); Speaker DUN RM16,335 (RM22,869); Pembantu Menteri RM12,705 (RM17,787); Timbalan Speaker DUN RM12,705 (RM17,787); ADUN RM7,950 (RM11,130); dan Setiausaha Politik RM5,445 (RM7,623).

Hajiji yang juga Menteri Kewangan Kedua Sabah ketika menggulung usul itu berkata, implikasi kewangan kerajaan negeri untuk pelaksanaan kenaikan saraan itu dilihat tidak terlalu berat dan hanya melibatkan jumlah RM5.6 juta setahun.

Katanya, pelarasan itu dilihat wajar dan apa yang penting wakil rakyat perlu terus memberi yang terbaik kepada rakyat.

“Kita mengambil inisiatif ini memandangkan keadaan yang berlaku di persekitaran kita sekarang ini walaupun kita faham mungkin di luar sana rakyat bercakap kenapa dalam keadaan sekarang dan sebagainya. Tetapi asas utama ialah untuk wakil rakyat anggota kerajaan memberi perkhidmatan terbaik kepada rakyat.

“Kerajaan perlu ada dasar yang baik untuk memastikan taraf hidup rakyat yang ada sekarang ditingkatkan sekali gus membasmi kemiskian ini paling penting,” katanya menurut laporan semasa Persidangan DUN Sabah.

Selain itu, DUN sabah turut meluluskan usul Rang Undang-Undang Peruntukan Diraja (Pindaan) 2022 yang menaikkan Saraan Peribadi, Elaun Keraian dan Elaun Wilayah untuk Yang Dipertua Negeri Sabah.

Usul yang dibawa Hajiji itu juga diluluskan dengan suara terbanyak, dan menaikkan Saraan Peribadi daripada RM215,280 setahun kepada RM301,392; Elaun Keraian RM152,490 (RM213,486); dan Elaun Wilayah RM44,850 (RM62,790).